Kenali Shiva Kalaiselvan : Gadis Kelahiran Malaysia Yang Muncul Dalam Siri TV Gotham

Mungkin ramai di antara anda yang tidak mengenali nama ini kerana beliau tidak terkenal dalam kalangan TV tempatan. Namun nama Shiva Shobitha Kalaiselvan kini menjadi bualan hangat selepas melakukan debut pertamanya pada 29 Mac dalam siri drama jenayah terkenal Amerika iaitu Gotham.

Gadis berbakat yang berasal dari Malaysia ini, atau lebih tepat dari Kuala Lumpur membawa watak Lelia dalam francais Batman itu dalam episod "A Dark Knight: One of my Three Soups".

Dalam sebuah temuramah melalui e-mel, pelakon dan penerbit berusia 34 tahun ini memberitahu wataknya adalah seorang pemimpin kontinjen wanita League of Shadows. Beliau merupakan seorang yang memegang kepada ajaran League walau apa pun berlaku.

Jadi, bagaimana seorang gadis Malaysia mampu muncul dalam siri popular di Amerika? Jom kita kenal serba sedikit mengenai Shiva Kalaiselvan.

Sebelum berkecimpung dalam dunia seni, Shiva meninggalkan Malaysia untuk menyambungkan pelajaran peringkat ijazah sarjana muda di Kelley School of Business di Universiti Indiana, Amerika Syarikat.

Shiva menamatkan dalam Ijazah Sarjana Mudah Kewangan pada tahun 2006 dan mula bekerja sebagai jurubank pelaburan di Milwaukee dan London selama 3 tahun.

Disebabkan industri perbankan mengalami masalah pada tahun 2009, Shiva terpaksa meninggalkan sektor ini, tetapi beliau menggunakan peluang mengembara ke seluruh dunia dengan terbang ke Tanzania dan Argentina di mana beliau menjadi sukarelawan membantu kanak-kanak dan orang dewasa kurang upaya.

Selepas pulang ke Malaysia, Shiva kembali berjumpa dengan rakan-rakan sekolah menengahnya dan mula kembali aktif dalam bidang teater yang mana beliau sangat aktif sebelum menyambung pelajaran dalam bidang kewangan.

Shiva mendapat pendidikan dalam bidang lakonan di Guildhall School of Music & Drama serta di Universiti Columbia School of the ARts di mana beliau menerima Master Fine Arts dalam Lakonan.

Bermula dari situ, gadis berbakat besar ini menghasilkan dua produksi teater bersama syarikat pertamanya, New in Line Production LLC.

Dua produksi teater tersebut adalah Someone Who’ll Watch Over Me oleh Frank McGuiness dan Exposure oleh Laura Zlatos. Beliau melakukan debut sebagai seorang pelakon adalah ketika beraksi dalam Nathan the Wise yang dikarang oleh Gotthold Ephraim Lessing, dan diarahkan oleh Brian Kulick.

Dengan kejayaan muncul dalam siri TV Amerika yang terkenal ini, Shiva telah menaikkan nama Malaysia dalam industri lakonan di mata dunia. Tahniah.


5 Pemain Bola Sepak Tertua Dunia Yang Masih Bermain

Usia karier pemain bola sepak selalunya terlalu pendek, dengan umur lebih 30 tahun sudah biasa dikatakan terlalu tua untuk mengekalkan prestasi dan meneruskan permainan.

Bagaimanapun, ada di antara pemain-pemain bola sepak yang berjaya mengekalkan momentum serta dianugerahkan karier professional panjang yang membuktikan usia bukan penghalang untuk seseorang kekal dalam kondisi terbaik.

Hari ini kami kongsikan 5 orang pemain bola sepak tertua yang masih lagi aktif bermain dalam pasukan atau kelab bola sepak mereka, menjadi contoh kepada kita kepentingan menjaga tubuh badan dan mengawal pemakanan mampu meremajakan tubuh kita agar sihat senantiasa.

Masih bermain dengan kelab Gremio Novorizontino di Brazil, nama Magno Alves mungkin tidak sebesar pemain-pemain Brazil lain sezamannya tetapi kemampuannya untuk terus bermain pada usia 42 tahun tidak boleh disangkal.

Zaman kemuncaknya adalah ketika bermain untuk pasukan Fluminense. Magno berjaya menjaringkan 111 gol dalam 265 perlawanan sehingga dipanggil mewakili pasukan kebangsaan Brazil sebanyak 3 kali pada tahun 2001. Pernah bermain di Korea, Jepun dan Arab Saudi sebelum kembali ke Brazil, Magno ditawarkan kontrak dengan kelabnya sekarang bagi musim 2018. (rujukan)

Jamie memulakan karier panjangnya bersama kelab Norwich City pada tahun 1994 sebelum bermain dengan pelbagai kelab liga bawahan di England sehingga kini. Beliau juga pernah mencuba nasib di Korea menyertai kelab Busan I'Cons pada musim 2003-2004 namun kembali ke England selepas satu musim.

Pernah menyertai 900 perlawanan dalam 7 divisyen bola sepak England serta telah menjaringkan 300 gol, kini Jamie membahagikan masanya kepada dua tugas - sebagai penyerang kepada kelab Bishop's Strotford dan jurulatih separuh masa bersama kelab gergasi England, Arsenal semua pada usia 42 tahun. (rujukan)

Oscar Perez memulakan karier bola sepak berliau bersama pasukan Cruz Azul, antara kelab terbesar yang bermain dalam liga bola sepak Mexico, Liga MX. Walaupun bermain sebagai penjaga gawang, Oscar pernah menjaringkan dua gol ketika mewakili Cruz Azul dan juga pasukan kebangsaan Mexico bawah 23 tahun.

Menjadi penjaga gol utama Cruz Azul selama 15 tahun, beliau kemudian berhijrah kepada pasukan lain sebelum berjaya menjadi pemain tertua memenangi Liga MX dengan kelab Pachuca pada tahun 2016, sebelum menjaringkan gol ketiga beliau menentang kelab lamanya Cruz Azul pada tahun 2017. Ini menjadikan beliau pemain tertua Liga MX pernah menjaringkan gol.

Dalam karier antarabangsanya, Oscar terpilih mewakili Mexico dalam tempoh 13 tahun, memiliki 56 caps antarabangsa serta pernah bermain dalam kejohanan Piala Dunia 2002 dan 2010. Ketika ini, Oscar masih meneruskan karier bersama Pachuca dan besar kemungkinan ini adalah musim terakhir beliau. (rujukan)

Lahir pada tahun 1973, Essam diiktiraf oleh FIFA sebagai penjaga gol paling tua di dunia ketika ini. Masih lagi bermain dengan kelab Al-Taawoun dalam liga professional Saudi, Essam diiktiraf antara penjaga gol terbaik Afrika sepanjang kariernya.

Ketika ini Essam masih lagi memegang jersi nombor 1 pasukannya dan dia baru saja memberitahu hasratnya untuk terus menyarung jersi pasukan kebangsaan Mesir dalam kejohanan Piala Dunia 2018 pada usia 44 tahun. Mesir berjaya melayakkan diri  selepas menunggu hampir 3 dekad dan Essam pula adalah kapten pasukan bola sepak kebangsaan Mesir ketika ini. (rujukan)

Digelar 'King Kazu' oleh peminatnya, Kazuyoshi memulakan kariernya pada tahun 1986. Terpilih untuk mewakili pasukan kebangsaan Jepun serta dianugerahkan pemain terbaik Asia pada tahun 1993, Kazuyoshi masih tetap bermain sehingga kini dan baru saja menyambung kontraknya pada tahun 2018 dengan Yokohama FC.

Menjadi legenda bola sepak Jepun selepas membantu Jepun layak ke Piala Dunia 1998 dengan jaringan 14 gol. Kazuyoshi mengakhiri karier bola kebangsaan dengan 55 gol daripada 89 perlawanan.

Sehingga kini Kazuyoshi masih bermain sebagai pemain penyerang. Ini membolehkan beliau memecahkan rekod dunia berusia 65 tahun yang dipegang oleh Stanley Matthews sebelum ini, sebagai pemain paling tua menjaringkan gol dalam perlawanan kompetitif. (rujukan)


Air Asia Bakal Keluarkan Mata Wang Kripto Sendiri - AirAsia BigCoin

Mata wang kripto adalah aset digital yang direka bentuk bagi berfungsi sebagai medium pertukaran yang menggunakan kriptografi untuk memastikan urus niaga berjalan dan mengesahkan pemindahan aset.

Wang digital ini kini menjadi bualan hangat di serata dunia disebabkan nilai dan potensinya yang sangat dahsyat. Ketika ini ramai yang menceburkan diri dalam melombong mata wang ini, namun ramai juga sangsi mengenainya.

Bagi yang melombong matawang kripto, ini mungkin berita baik untuk anda. Airasia kini menyelam lebih dalam dunia digitial dengan mengembangkan perkhidmatan penerbangannya kepada lebih banyak pasaran.

AirAsia yang dikenali sebagai syarikat penerbangan tambang murah kini menggunakan maklumat operasinya yang luas melancarkan perkhidmatan fintech dan matawang kripto, yang diumumkan sendiri oleh CEO dan pengasasnya, Tony Fernandes.

Mata ganjaran yang dikenali sebagai "frequent flyer points" yang diperoleh daripada menggunakan perkhidmatan penerbangan ini akan ditukarkan kepada mata wang kripto yang diberi nama "BigCoin".

Harga tiket yang akan dipaparkanpada laman sesawang Air Asia ketika ingin menempah tiket akan menunjukkan harga menggunakan mata wang tempatan dan juga dalam BigCoin, mulai April ini.

Dalam masa 3 hingga 6 bulan, penumpang akan boleh menaiktaraf tempat duduk, membeli makanan dalam pesawat dan beberapa perkhidmatan lagi menggunakan mata wang digital ini.

Walaupun ketika ini mata wang kripto dihujani kritikan seperti persoalan mengenai keselamatan dan naik turun harga, namun Tony Fernandes tidak risau akan perkara itu yang mana baginya mata wang digital adalah satu alat untuk mengurangkan risiko turun naik mata wang dari pendapatan luar negara.

Bagi beliau, perpindahan kepada mata wang alam maya adalah sesuatu yang semulajadi memandangkan Air Asia sudah mempunyai sistem Big Points. Tony membayangkan BigCoin diterima pakai oleh perniagaan pihak ketiga pada masa hadapan.

Air Asia juga telah melancarkan perkhidmatan dompet mudah alih dikenali sebagai BigPay yang membenarkan syarikat ini menerima wang di atas pesawat. Perkhidmatan ini membolehkan membeli makanan dan minuman ketika berada dalam pesawat melalui telefon pintar menggunakan wi-fi yang disediakan.

Tony juga mahu menggunakan platform mudah alih untuk menjalankan perniagaan pengiriman wang dan pinjaman wang.


6 Laman Sosial Ciptaan Tempatan Yang Pernah Popular Suatu Ketika Dulu

Rakyat Malaysia rata-rata gemar menggunakan media sosial untuk pelbagai tujuan. Menurut statistik, Malaysia merupakan negara ke-9 paling banyak menggunakan menggunakan media sosial.

Jadi, tak hairanlah jika sesebuah kes atau berita itu boleh menjadi tular dengan sepantas kilat. Dengan adanya Facebook dan Instagram, kini segalanya di hujung jari. Namun kewujudan media sosial bukanlah baru, malah sudah bertapak di Malaysia sejak tahun 2000 lagi.

Kita juga mempunyai platform media sosial yang tersendiri, namun disebabkan akses internet dan teknologi telefon yang tidak secanggih kini, ia tidak begitu popular.

Kali ini iluminasi.com ingin kongsikan 6 rangkaian media sosial popular satu ketika dahulu yang dibangunkan oleh rakyat Malaysia namun gagal memberikan impak dan lenyap begitu sahaja.

Penggunaan nama 1Malaysia sememangnya sangat popular di Malaysia dan menjadi satu fenomena. Dan disebabkan itu, satu laman sosial telah ditubuhkan dengan nama yang serupa iaitu 1Malaysia.com

Sebelum menjadi laman sosial, ia pada asalnya adalah sebuah blog yang membincangkan berkenaan Malaysia. Kemudiannya, pemilik laman sesawang ini telah mengubah konsep kepada laman sosiaal.

Kurang daripada sehari dilancarkan, sebanyak 113 pengguna telah mendaftarkan diri dan trend ini berterusan. Ia mengetengahkan fungsi-fungsi seperti blog, forum, perkongsian video dan banyak lagi.

Penggunaan nama 1malaysia.com ini juga menarik minat rakyat Malaysia dan mudah diingati disebabkan Perdana Menteri Dato Seri Najib juga menggunakan domain yang sama iaitu 1Malaysia.com.my.

Dengan kejayaan Facebook di seluruh dunia, ia telah memberikan inspirasi kepada seorang jutawan produk kesihatan terkenal di Malaysia, Dr. Rozmey untuk melancarkan rangkaian media sosialnya sendiri.

Menurut Dr.Rozmey dalam statusnya, terdapat khabar angin bahawa Facebook bakal ditutup pada 15 Mac 2011 dan tindakannya untuk memajukan DrBook adalah tepat.

Diberikan nama Dr.Book, laman sesawang itu telah dilancarkan pada Oktober 2011 dan mula diguna pakai oleh rakyat Malaysia. Namun, disebabkan Facebook "masih beroperasi", Dr.Book tidak mendapat sambutan yang seperti diinginkan.

Selepas kurang dari sebulan dilancarkan, DrBuku melalui penjenamaan semula yang diberi nama baru iaitu DrBuku. Pendaftaran akaun dipermudahkan yang boleh menggunakan akaun sedia ada termasuklah Facebook, Windows Live, FourSquare, Yahoo!, Myspace, Google, Friendster, Wordpress dan lain-lain.

Statistik yang diperoleh juga tidak begitu memberangsangkan ketika itu dengan hanya 2,700 ahli berdaftar, 1,400 perkongsian video dan 11,700 perkongsian gambar. Promosi DrBuku tidak begitu menyeluruh membuatkan laman sesawang ini terus tidak dikenali.

Kini domain DrBuku.com diambil alih oleh laman sesawang dari China.

Sama seperti laman-laman sosial Malaysia yang lain, myfriends2u.com ditubuhkan dengan harapan memberikan peluang kepada rakyat Malaysia untuk berhubung di antara satu sama lain.

Dibangunkan pada Jun 2010 oleh sebuah syarikat tempatan iaitu Netxpert Sdn. Bhd., laman sosial ini membawa sedikit kelainan berbanding pencabarnya, iaitu Marketplace. Ia memudahkan para pengguna untuk membuat transaksi jual beli terus dari laman ini.

Menurut CEO syarikat ini iaitu Che Onn Ismail, myfriends2u.com merupakan satu inisiatif Netxpert untuk menyatukan komuniti Malaysia dan Asia dalam satu portal buatan anak tempatan.

Ia juga menawarkan segmen MyCareer yang membolehkan pengguna terutamanya golongan graduan mencari pekerjaan secara lebih berkesan. Juga, sesiapa yang mempunyai tempat menarik untuk dikongsi bersama pengguna lain boleh mempromosikannya melalui segmen Myplaces.

Setelah setahun beroperasi, laman ini mempunyai kira-kira 50,000 pengguna yang mana jumlah ini boleh dikatakan sangat tinggi pada ketika itu. Namun, tidak dinafikan kehadiran myfriends2u.com tidak dapat mencabar impak yang dibawa Facebook yang ketika itu mula mendapat perhatian dunia.

Dibangunkan oleh saudara Megat Najmuddin yang berasal dari Shah Alam pada Julai 2014, warisan.net adalah sebuah laman sosial yang menyerupai Facebook. Ia ditubuhkan pada tahun 2003 iaitu setahun sebelum Facebook dilancarkan.

Tujuannya adalah memberikan platform kepada rakyat Malaysia untuk berhubung antara satu sama lain dengan lebih mudah. Ia bukan sahaja semata-mata laman sosial tetapi juga tempat berkongsi berita dan manfaat.

Ia juga menawarkan ruang chatting, blog, forum dan permainan video. Namun ia tidak kelihatan seperti tidak memberikan sebarang impak kepada rakyat Malaysia yang ketika itu lebih menggunakan Myspace dan Friendster.

Ditubuhkan pada tahun 2002, kampungchat.com merupakan laman sesawang yang paling popular di Malaysia satu ketika dahulu. Ia merupakan sebuah laman web interaktif yang membolehkan sekumpukan orang berkomunikasi dan bertukar maklumat. Perkhidmatan ini dibawa oleh KampungChat Enterprise.

Moto kampungchat adalah memberikan persekitaran berborak yang tenang dan terbaik kepada pengguna. Sasaran utama Kampungchat adalah remaja dan orang dewasa yang berkongsi keperluan bersama iaitu berbincang, mencari kawan baru, berkongsi gambar dan bermacam lagi.

Kampungchat.com bertahan untuk beberapa ketika dan menjadi pilihan golongan muda di Malaysia. Kini kampungchat.com telah menggunakan domain yang baru iaitu www.kampungchat.org.my.

E-Kawan adalah salah satu komuniti mobile di Malaysia dan merupakan satu komuniti untuk mencari rakan, berkongsi gambar-gambar,bertukar-tukar blog, berkongsi minat, merancang aktiviti, mencari teman hidup dan memperkembangkan rangkaian teman-teman dan rakan-rakan anda melalui SMS, MMS, WAP, 3G dan juga Internet.

E-Kawan menggunakan perisian rangkaian sosial MatchLogix(c). Pelantar mobile disediakan oleh Nextnation Interactive yang merupakan antara penyedia solusi mobile Multimedia di Asia Tenggara.

Seperti laman sosial yang lain, e-kawan tidak dapat bertahan lama.


Bagaimana Tencent Menjadi Syarikat Gergasi Teknologi dan Permainan Video di Dunia

Sekiranya ditanya syarikat manakah pengeluar permainan video nombor satu di dunia, besar kemungkinan anda akan menjawab EA (Electronics Arts), Sony ataupun Activision Blizzard, pengeluar permainan popular Overwatch, yang mencetuskan fenomena pada industri permainan video dunia.

Bagaimanapun, semua persepsi kita tidak benar kerana pada ketika ini - Tencent, syarikat gergasi China adalah syarikat permainan video terbesar dunia.

Selain itu - Tencent juga kini sudah berjaya menempatkan diri mereka, bukan hanya sekadar pesaing, malahan mendahului nama-nama besar teknologi.

Tencent ditubuhkan pada tahun 1998 oleh pengasasnya, Ma Hua Teng atau lebih dikenali dengan nama Pony Ma, seorang bekas jurutera perisian. Nama Tencent dipilih bukan kerana maksudnya 'sepuluh sen.' Tencent bermaksud 'informasi yang luas.'

Tencent bermula sebagai sebuah syarikat kecil membina sistem komunikasi sendiri bernama bernama OICQ, yang diinspirasi oleh ICQ Instant Messenger. Bagaimanapun, selepas berdepan tindakan saman oleh ICQ, OICQ menukar namanya kepada QQ.

Pada akhir tahun pertamanya QQ berjaya mendapat lebih 1 juta pengguna dan angka ini meningkat mendadak pada tahun ketiga dengan 100 juta orang pengguna aplikasi mereka. Ekoran kejayaan yang dicapai, Tencent memperkembangkan perniagaan dan mula melebarkan sayap mereka. Melihat potensi dalam permintaan permainan video yang meluas serta wujud generasi muda China yang dilihat gemarkan permainan video, Tencent mula mengorak langkah melabur dalam pembikinan permainan video berbentuk mobil dan komputer.

Meneruskan legasi QQ, aplikasi popular WeChat dibangunkan dengan sasaran untuk menjadikan WeChat sebagai satu-satunya aplikasi yang diperlukan warganegara China. WeChat direka untuk mempunyai keupayaan media sosial, sistem komunikasi dan juga kebolehan untuk melakukan transaksi pembayaran digital. Setakat Februari 2018, WeChat mempunyai lebih 1 billion pengguna, jauh meninggalkan banyak aplikasi media sosial lain kecuali Facebook.

Nama Tencent belum terkenal di luar China terutamanya di barat.

Bagi kita yang duduk di Asia, mungkin kita dah biasa dengan WeChat. Semua itu berubah pada tahun 2011 selepas Tencent mengumumkan mereka kini telah menjadi pemegang majoriti saham syarikat Riot Games, pengeluar permainan video terkenal League of Legends.

Dengan hampir 15 juta pemain dan 1.5 juta pemain aktif setiap hari, League of Legends (LOL) merupakan antara permainan video paling popular di dunia sehingga kini. Dengan pengaruh Tencent membawa masuk permainan tersebut ke China, mudah angka pemain LOL digandakan menjadi 32 juta jumlah pemain dengan 3 juta pemain aktif harian.

Berikutan prestasi memberangsangkan, keuntungan Tencent mencatatkan pertumbuhan yang pantas sehingga mampu mencabar syarikat gergasi seperti Amazon, Facebook dan Google. Pelaburan untuk saham Tencent pada tahun 2004 yang bernilai RM6600 kini mencecah nilai RM4 juta selepas hampir 15 tahun.

Perbezaan Tencent dengan majoriti syarikat teknologi lain yang datang dari barat adalah kebebasan yang diberikan oleh kerajaan China kepada Tencent, untuk memungut data bagi mendapatkan maklumat berkenaan penggunaan.

Penggunaan sistem data besar (big data) dan kepintaran buatan (artifical intelligence) merupakan sesuatu yang dibuka dan digalakkan oleh kerajaan China kepada syarikat-syarikat milik rakyat mereka.

Jika dibandingkan dengan Alphabet, Facebook atau Amazon yang masih lagi dikawal selia bagaimana mereka menggunakan data serta maklumat dengan kepentingan tetap diletakkan pada pengguna, syarikat China diletakkan dalam kawalan lebih longgar. Ini membolehkan syarikat seperti Tencent, Alibaba dan Baidu berkembang lebih cepat kerana mereka mampu mensasarkan data yang telah dikumpul secara lebih terbuka dan tepat tanpa halangan.

Atas keupayaan itu, Tencent ketika ini adalah syarikat paling cepat berkembang sehingga mampu mendahului bukan saja pesaing-pesaing dari barat seperti Amazon, malahan pesaing yang datang dari China seperti gergasi awal di China, Baidu.

Bila kita sibuk berbincang tentang kebocoran data Facebook melibatkan Cambridge Analytica, kita tidak menyedari Tencent adalah pengumpul data pengguna terbesar dunia. Keupayaan ini membolehkan mereka membangunkan sistem bagi mengenalpasti dan meramal ragam serta trend dunia dengan lebih tepat.

Tencent dipacu oleh tiga teras syarikat mereka. Dua yang sudah disebutkan adalah WeChat serta gabungan syarikat permainan video di serata dunia. Selain itu, Tencent juga dipacu oleh servis strim video mereka, Tencent Video - servis mirip Netflix yang mempunyai 40 juta orang pengguna hanya di China.

Teras ketiga Tencent adalah melalui pembeli saham-saham syarikat terkenal yang selalu menjadi sebutan. Hendak kami senaraikan satu per satu memang akan mengambil masa yang lama, jadi kami sebutkan beberapa nama besar sebagai contoh.

Tencent memiliki 5 peratus saham dalam Tesla, 12 peratus saham dalam Snapchat dan 10 peratus saham dalam Spotify.

Dalam bidang teras mereka iaitu permainan video; Tencent memiliki beberapa buah studio sendiri dengan Riot Games adalah yang paling terkenal. Selain itu Tencent juga memegang saham berjumlah 48.4 peratus dalam Epic Games, pengeluar permainan popular Fortnite dan juga menjadi penerbit kepada permainan video 'PlayerUnknown Battlegrounds' yang menjadi kegilaan pemain video.

Activision Blizzard, pengeluar permainan legenda seperti Overwatch, Destiny, Call of Duty, Diablo, World of Warcraft dan Starcraft juga dimiliki 25 peratus oleh Tencent. Tencent juga menjadi pemegang saham majoriti kepada pengeluar permainan video Clash of Clans serta baru saha diumumkan sebagai salah sebuah pemegang saham syarikat permainan video Perancis, Ubisoft yang popular dengan judul Assasins Creed dan Far Cry.

Pada hujung tahun 2017, Tencent mengumumkan yang mereka telah berjaya mendapatkan lesen untuk mengoperasikan sistem pembayaran digital melalui WeChat di negara kita. menjadikan Malaysia negara pertama di luar China yang akan menggunakan WeChat sebagai salah satu mod pilihan pembayaran digital. Dijangkakan sistem itu akan mula beroperasi pada awal 2018.

Malaysia dipilih kerana daripada 980 juta pengguna WeChat di seluruh dunia, 20 juta daripadanya datang daripada negara kita menjadikan Malaysia salah sebuah negara paling ramai pengguna WeChat di dunia.


7 Penjenamaan Semula Paling Berjaya Oleh Syarikat Terkemuka Dunia

Antara salah satu langkah berisiko tinggi dalam sesebuah perniagaan adalah penjenamaan semula. Penjenamaan semula adalah apabila perubahan ketara dilakukan terhadap sesuatu jenama yang sudah dikenali.

Sama ada mengubah nama, logo, struktur korporat, atau ketiga-tiganya sekali. Tujuan utama penjenamaan semula adalah untuk mengubah persepsi terhadap bisnes anda sehingga tahap anda berpuas hati cara orang ramai melihat perniagaan anda.

Dan biasanya teknik ini digunakan oleh perniagaan yang kelihatan seperti sudah ketinggalan zaman. Dengan hanya menukarkan logo, syarikat anda boleh berubah serta-merta menjadi syarikat moden.

Namun, jika tersilap langkah, syarikat anda juga mungkin semakin merosot dan akhirnya musnah. Jadi, iluminasi.com ingin berkongsi dengan anda 6 syarikat terkemuka dunia yang melakukan penjenamaan semula dan membuahkan hasil.

Walaupun syarikat Lego kini memperoleh pendapatan berbilion-bilion ringgit, namun satu ketika dahulu jenama ini pernah merudum. Pada tahun 1990-an, pendapatan Lego menjadi semakin berkurangan dan kelihatan bakal bankrap pada ketika itu.

Namun, penjenamaan semula telah menyelamatkannya daripada musnah. Mereka menggunakan internet dan menggalakkan pengguna untuk berkongsi hasil ciptaan Lego dengan mereka.

Dengan cara ini, ia telah mengubah persepsi terhadap Lego sebagai sebuah syarikat moden, dan bukan ketinggalan zaman. Lego kemudiannya mula menghasilkan animasi Lego.

Kini terdapat rancangan dan filem berkenaan Lego dan juga permainan video Lego yang sangat berjaya. Semuanya disebabkan penjenamaan semula.

Merupakan syarikat media kedua terbesar di dunia selepas Comcast pada hari ini, namun Disney juga pada satu ketika menghadapi masalah yang sama yang dihadapi oleh syarikat media tradisional, iaitu internet.

Disney tidak memiliki banyak aset media dan mula memberikan kesan terhadap projek-projek baru. Mereka bertindak dengan melaburkan sejumlah wang dan tenaga yang banyak dalam membina kewujudan mereka di internet.

Disney juga membeli aset media yang sudah mempunyai reputasi di internet. Mereka memiliki 20% saham di Vice Media dan 32% di Hulu. Dan pada tahun 2014, Disney telah membeli rangkaian YouTube pelbagai saluran yang dikenali sebagai Maker Studios dengan bayaran lebih daripada RM1.9 billion.

Jenama Burberry dikatikan dengan kelas atasan rakyat Inggeris dan citarasa yang tinggi sejak diasaskan pada tahun 1856. Namun ia sama sekali berubah dan musnah menjelang awal tahun 2000 apabila sub-budaya dalam kelas bawahan Inggeris mula memakai jenama ini.

Dikenali sebagai Chavs, sub-budaya ini sangat terkenal dengan citarasa mereka yang sangat rendah dalam segala perkara. Ia membuatkan Burberry mendapat tempias buruk dan mula merudum.

Untuk menyelamatkan keadaan, Burberry telah melakukan penjenamaan semula. Mereka mengubah rekaaan bahan-bahan yang digunakan dan berjaya mendapatkan beberapa selebriti terkenal untuk memakai jenama ini.

Akhirnya, dari masa ke masa, kaitan Burberry dengan Chavs mula runtuh dan kembali dikaitkan dengan citarasa tinggi.

Google Inc adalah syarikat induk kepada Google dan segala assetnya sehingga pertengahan tahun 2015. Namun pada Ogos 2015, syarikat ini mengumumkan penubuhan syarikat induk baru, yang diberi nama Alphabet.

Idea ini merupakan satu kejayaan besar kerana Alphabet dengan pantasnya menjadi syarikat paling bernilai di dunia. Pada penghujung tahun 2015, jumlah ekuiti Alphabet Inc adalah sebanyak RM463.5 billion. Kini kedudukan itu mendapat saingan daripada Apple.

Walaunpun penjenamaan semula ini berjaya, namun ia tetap merupakan satu risiko yang sangat besar. Bagi perkhidmatan internet, jenama adalah segala-galanya jadi dengan menggunakan nama yang baru merupakan sesuatu yang sangat berisiko.

Siapa yang tak terliur melihatkan motosikal Harley Davidson kan? Harley Davidson merupakan antara syarikat pengeluar motosikal paling berjaya di dunia. Secara jujurnya, ia merupakan nama yang paling dikenali ramai.

Namun lain ceritanya pada awal tahun 1980an. Mereka berhadapan dengan hutang yang tinggi dan tidak dapat membayar kerana produk mereka tidak mendapat sambutan. Ia hanya kelihatan seperti motosikal yang rendah citarasa dan kualiti.

Mereka kemudiannya merekabentuk semula motosikal Harley Davidson dan melancarkan kempen pemasaran besar-besaran dengan menaja segala jenis acara hiburan. Tindakan itu membuahkan hasil melihatkan syarikat ini menjadi tersangat popular pada hari ini.

Ia juga menunjukkan bahawa seteruk mana pun sesuatu jenama itu, ia masih boleh diselamatkan dengan cara yang betul.

Ketika adik beradik Fertitta membeli UFC pada tahun 2001, ia merupakan perniagaan yang gagal. Kerajaan menentang mereka dan tiada saluran TV yang mahu menyiarkan rancangan mereka. Ia disebabkan oleh UFC dianggap sebagai terlalu brutal untuk ditayangkan atau disokong.

Selepas dibeli, ia terus diberikan penjenamaan semula. Mereka mahu MMA menjadi satu sukan yang tulen dan diterima, jadi mereka memperkenalkan pemakaian sarung tangan wajib dan melakukan penyeragaman peraturan.

Had masa pusingan diperkenalkan dan mengharamkan gerakan kotor seperti pukulan pada bahagian kemaluan, menanduk lawan dan lain-lain. Setelah penjenamaan semula berhasil, rangkaian TV mula menayangkan acara mereka.

Kini UFC mempunyai urusjanji yang besar dengan FOX Sport dan merupakan antara sukan yang mendapat sambutan hangat. Di antara banyak-banyak penjenamaan semula, UFC merupakan yang terbaik dan memberikan kesan yang sangat besar.

Ketika ini, Starbucks merupakan jenama kedai kopi yang paling besar di dunia dengan pendapatan tahunan melebihi RM193 billion dan semakin berkembang di antarabangsa. Model perniagaan Starbucks sangat bagus kerana pelanggan cenderung datang ke outlet mereka pada waktu yang sama setiap hari.

Namun, sehingga tahun 2011, syarikat ini menggunakan nama Starbucks Coffee pada logonya. Namun, teks tersebut kemudiannya dibuang dan meninggalkan logonya sahaja.

Ini membuatkan logo tersebut menjadi lebih berprestij kerana mereka tak perlu meletakkan nama syarikat. Ia menunjukkan bahawa orang ramai telah mengenali jenama ini. Walaupun anggaran kos penjenamaan semula adalah sebanyak RM386 juta, namun ia dilihatkan sebagai pelaburan yang berbaloi.


10 Perkara Yang Hanya Difahami Oleh Individu "Loner"

Apabila disebut perkataan loner atau penyendiri, apa yang anda fikirkan? Pasti anda memikirkan seseorang yang negatif dan tidak sukakan kehidupan bersosial. Biasanya tanggapan terhadap loner adalah yang kurang baik kerana bersendiriaan dilihatkan sebagai sesuatu tidak baik.

Seseorang yang tak sukakan persahabatan, seseorang yang secara sukarela berpecah daripada komuniti atau seseorang yang gembira dengan dirinya sendiri dikategorikan sebagai loner. Malah, masyarakat mengaitkan pembunuh yang gila cenderung datang daripada kalangan loner.

Namun, seburuk mana pun reputasinya, loner adalah kumpulan yang sangat indah yang suka bersendirian dan melakukan apa yang mereka suka, tanpa mengganggu orang lain.

iluminasi.com ingin berkongsi dengan anda 10 perkara yang hanya mereka yang mempunyai personaliti penyendiri atau loner sahaja yang akan faham.

Walaupun loner jarang mengambil bahagian dalam mana-mana acara sosial, namun akan sentiasa memerhati apa yang berlaku. Mereka suka menonton perlakuan manusia dan mampu mengetahui personaliti seseorang itu hanya dengan melihat cara bertutur dan bahasa banda seseorang.

Dengan ini, mereka boleh mengetahui jika seseorang itu bercakap benar atau tidak dengan mudah. Ini kerana pengamatan mereka sangat tajam dan tepat berdasarkan pengalaman.

Biasanya loner tak punya ramai rakan dan mereka langsung tak kisah kan perkara ini. Mereka tak ambil peduli sindiran atau pendapat anda terhadap cara mereka yang suka bersendirian.

Mereka tak suka ambil bahagian dalam bercakap tentang hal orang lain atau bergosip. Mungkin ini sangat bagus kerana kurang melakukan dosa mulut.

Bagi seorang loner, mereka sentiasa kelihatan sangat misteri. Orang biasanya beranggapan mereka mempunyai sesuatu rancangan kerana tidak dapat mengetahui apa yang mereka lakukan.

Orang lain berfikiran bahawa loner mempunya cerita atau sejarah misteri yang tak pernah diceritakan kepada orang lain membuatkan mereka lebih menarik di mata orang biasa.

Disebabkan mereka sentiasa bersendirian, loner cenderung untuk terlalu memikirkan sesuatu. Ini sebenarnya membantu menyelamatkan diri mereka dalam situasi-situasi tertentu.

Dan juga kerana mereka kurang berinteraksi, mereka mempunyai masa dan peluang yang lebih untuk memikirkan berkenaan hal hidup mereka, dunia dan orang lain secara amnya.

Bersendirian mengajar loner untu mempunyai kesabaran yang sangat tinggi. Disebabkan tiada sesiapa yang menunggu, atau memerlukan perhatian mereka, loner sentiasa berkelapangan melakukan apa-apa aktiviti yang digemari.

Mereka boleh berada di tepi taman sambil melihat orang lalu lalang, awan bergerak dan macam-macam lagi tanpa orang lain menyuruh mereka untuk cepat.

Penyediri suka berjalan berseorangan di taman atau di tempat yang tenang. Mereka sukakan perasaan di mana mereka boleh fikir bersendirian tanpa kuasa-kuasa luar mengganggu mereka.

Mereka hanya memerlukan aktiviti seperti ini untuk menyegarkan minda daripada hari atau situasi buruk.

Loner biasanya tidak mempunyai perwatakan yang lantang. Mereka sangat tenang yang bencikan ketidakselesaan dan situasi yang menyebabkan tekanan. Disebabkan tidak lantang, kadang-kadang ia membuatkan mereka sukar untuk beredar atau melarikan diri daripada orang sekeliling jika mereka memerlukan masa bersendirian.

Kebanyakan penyendiri gemar menulis dan ia datang kepada mereka secara semulajadi. Mereka boleh menulis dengan baik dan mungkin ini disebabkan cara mereka yang kurang berkomunikasi dan lebih meluahkan perasaan dengan cara menulis.

Walaupun suka menyendiri, tak bermakna mereka ini tidak sukakan pengembaraan. Malah, loner merupakan pengembara yang sukakan cabaran. Mereka akan bereksperimen dengan segala perkara yang termampu kerana mereka boleh.

Mereka tak perlukan izin atau penerimaan daripada sesiapa membuatkan ia mudah bagi mereka. Loner adalah ketua dan rakan bagi diri sendiri.

Kajian yang diterbitkan oleh British Journal of Psychology menjelaskan mengapa sesetengah orang yang bijak dan pintar cenderung untuk menyendiri. Pengkasi Norman Li dan Satoshi Kanazawa melaporkan bahawa orang yang sangat pintar mengalami kepuasan hidup yang lebih rendah apabila mereka bersosial bersama rakan dengan kerap.

Maklumat analisis ini mendedahkan bahawa berada di sekeliling orang ramai biasanya membuatkan seseorang itu tidak gembira, sementara bersosial bersama rakan membawa kepada kegembiraan, dan ini berlaku jika anda seorang yang sangat pintar.


Yasuke : Dari Seorang Hamba Kepada Samurai Berkulit Hitam Digeruni

Pada abad ke 16, Jepun masih lagi berpecah secara dalaman dan jauh daripada hubungan dengan pihak luar. Pada ketika itu, setiap kawasan diperintah oleh seorang pemerintah yang digelar daimyos.

Perkara ini berlarutan sehinggalah ke zaman penjelahan orang barat ke seluruh pelusuk dunia, termasuklah Jepun. Mengikut sejarah, orang Portugis adalah golongan pertama yang sampai Jepun. Dengan kedatangan ke Jepun ini, mereka turut membawa bersama-sama agama, bahasa dan budaya mereka ke Jepun.

Selain itu, orang Portugis yang mengamalkan institusi perhambaan pada ketika itu turut membawa bersama golongan hamba ke serata dunia. Golongan hamba ini kebanyakannya diseludup daripada Afrika.

Daripada golongan hamba berkulit hitam inilah lahirnya seorang samurai berkulit hitam yang pertama di Jepun. Daripada hanya seorang hamba, beliau mula mendapat kepercayaan daripada pemerintah tempatan dan akhirnya menjadi seorang samurai yang dikenali dengan nama Yasuke.

Walau bagaimanapun, seperti kebanyakan hamba lain yang diseludup, latar belakang sebenar Yasuke tidak diketahui dengan tepat. Namun, terdapat sumber mengatakan beliau merupakan seorang pemuda yang berasal dari Mozambique yang telah dibawa masuk ke Jepun oleh seorang paderi bernama Alessandro Valignano.

Alessandro Valignano merupakan antara paderi terawal yang datang menyebarkan agama kristian timur. Usahanya ini kemudian diikuti pula oleh seorang lagi paderi bernama Luis Frois. Kebanyakan kisah dan informasi mengenai Yasuke adalah berdasarkan informasi dan catatan Luis Frois.

Menurut Luis Frois, ketibaan Yasuke ke Jepun sangat menarik perhatian orang disana memandangkan kulitnya yang gelap, tidak seperti kulit masyarakat tempatan. Menurut beliau lagi, kediaman mereka banyak kali diceroboh oleh orang tempatan yang mahu melihat rupa paras Yasuke yang berkulit gelap itu.

Kekecohan mengenai keunikan rupa paras Yasuka tersebar luas sehinggalah sampai ke pengetahuan pemerintah tempatan (daimyos) pada ketika itu, Oda Nobunaga. Memandangkan Oda Nobunaga merupakan seorang yang sangat berminat akan budaya Barat terutamanya daripada Eropah, maka beliau telah memberi pelbagai bantuan kepada golongan pendatang ini. Beliau turut berbesar hati membina sebuah gereja di Kyoto.

Nobunaga merupakan seorang pemerintah yang sangat berpengaruh pada ketika itu. Malah, beliau juga merupakan orang penting yang berusaha menyatukan Jepun secara keseluruhannya. Sehigga kematiannya, hampir separuh daripada kawasan di Jepun berada di bawah penguasaannya.

Saat pertama kali bertemu dengan Yasuke, Nobunaga sangat kagum akan fizikal Yasuke. Beliau menyatakan bahawa kekuatan Yasuke mungkin melebihi 10 orang pemuda. Dengan ketinggian 6 kaki, Yasuke sememangnya lebih tinggi daripada majoriti penduduk Jepun pada ketika itu.

Walaupun keduanya mempunyai masalah komunikasi, Yasuke berjaya mendapat kepercayaan Nobunaga. Nobunaga kemudiannya telah melantik Yasuke sebagai salah seorang pengawal peribadinya. Beliau telah diberikan sejumlah wang, sebuah rumah dan juga sebilah pedang katana.

Sejak daripada itu, Yasuke telah memberikan sumpah taat setianya kepada pemerintahan Nobunaga dan dilatih menjadi seorang samurai yang dihormati. Begitulah kisah bagaimana seorang hamba berkulit hitam yang akhirnya telah diangkat sebagai seorang elit di Jepun.

Pemerintahan Oda Nobunaga berakhir pada tahun 1582 apabila beliau telah dikhianati oleh salah seorang pegawainya, Akechi Mitsuhide. Semasa diserang oleh pasukan tentera  Akechi Mitsuhide, Yasuke telah berlawan berhabis-habisan untuk mempertahankan istana pemerintahan Oda Nobunaga daripada ditakluki.

Nobunaga yang pada ketika itu sudah cedera teruk dan hampir dikalahkan telah mengambil keputusan untuk melakukan seppuku, iaitu satu ritual membunuh diri untuk mengelakkan daripada menyerah kalah dan jatuh maruah kepada pihak musuh.

Yasuke merupakan antara beberapa orang terakhir yang tidak terbunuh dalam pertempuran itu. Beliau akhirnya mengaku kalah dengan menyerahkan pedangnya kepada pihak musuh. Kerana beliau bukanlah orang Jepun, Yasuke dikecualikan daripada hukuman bunuh dan telah diserahkan kembali kepada paderinya.


Baru berusia 23 tahun, ibu muda ini sudah kelihatan seperti warga emas

Seorang wanita Rusia dengan penyakit unik telah menua dengan sangat cepat sejak dia dilahirkan. Ketika dia masih bayi, ibunya sudah mula dapat memerhatikan keadaannya yang menua setiap hari. Ayahnya pula menjadi sangat takut melihat keadaan muka anak yang berkedut-kedut sehingga sanggup meninggalkan kedua-dua ibu dan anak.

Walaupun mendapat ejekan "nenek tua" semasa membesar, dia belajar menjadi seorang yang positif dan tidak mengendahkan kata-kata orang. Sikap positif itulah yang telah berjaya mengubah hidup Katja Nezhentseva.

Ketika Katja dilahirkan lebih dua dekad yang lalu, ibunya mula mengesan sesuatu yang tidak kena dengannya. Dia mula mempunyai kedutan walaupun baru berusia beberapa bulan. Semua kedutan itu menjadi semakin jelas kelihatan tahun demi tahun.

Tidak lama selepas itu, Katja telah dikenal pasti menghidapi gangguan genetik yang sangat jarang berlaku iaitu progeria. Progeria membuatkan tubuh seseorang menua lapan kali lebih pantas daripada biasa. Hanya satu dalam setiap lapan juta bayi yang menghidapi penyakit ini. Buat masa sekarang, tidak ada rawatan atau ubat yang mampu membantu pesakit dan kebiasaannya, penghidap hanya dapat bertahan hidup tidak melebihi usia 13-14 tahun.

Ayah Katja tidak tahan melihat wajah anaknya dan memilih untuk meninggalkan keluarga itu. Nasib masih menyebelahi Katja kerana ibunya, Irina Nezhentseva menyayangi Katja seadanya dengan penuh kasih sayang. Semasa membesar, Katja tidak menyedari hakikat yang dia adalah berbeza dengan kanak-kanak lain sehinggalah dia mula pergi ke sekolah.

Semua kanak-kanak di kawasan kejiranan sentiasa mempersendakan dirinya. "Hey nenek tua, kenapa awak memakai skirt mini? Kenapa awak bermain dengan budak kecil?" Ketika itu Katja sedar yang tidak ada seorang pun yang suka berkawan dengannya. Apabila sesiapa melihat wajah Katja, mereka serta-merta berasa takut.

Katja mula terfikir, jika tidak ada orang yang menyayanginya, dia sendiri perlu menerima diri seadanya dan belajar menyayangi diri sendiri. Menurutnya, di dalam dunia ini, mungkin hanya ada 20 orang sahaja yang senasib dengannya sekali gus menjadikan Katja seorang yang unik dan menarik. Sikap inilah yang menjadikan wanita berusia 23 tahun ini lebih yakin dan berfikiran positif.

Tambahan pula, Katja berkenalan dengan seorang lelaki bernama Denis yang telah menghubunginya secara tidak sengaja. Dia tersilap mendail nombor Katja apabila ingin membuat satu panggilan telefon. Tidak lama selepas itu, mereka pun jatuh cinta dan membuat keputusan untuk berkahwin serta membina keluarga. Katja hamil sesudah majlis perkahwinan dan 9 bulan kemudian, lahirlah seorang anak lelaki yang sihat.

Menurut Katja, dia berasa sangat bangga dan lega kerana mempunyai keyakinan untuk melalui liku-liku kehidupan. Walaupun berwajah seperti seorang warga emas, dia memiliki seorang suami yang menyayanginya dan dikurniakan seorang anak comel yang sihat. Tiada apa yang dia inginkan lebih daripada itu.

Mungkin penghidap penyakit ini adalah makna sebenar "tua sebelum usia". Apa-apapun, tak baik mengejek dan memandang hina pada orang lain. Semua ciptaan Allah itu indah dan mempunyai keistimewaan tersendiri.


9 Ciptaan Futuristik Yang Telah Dipatenkan Oleh Google

Ketika ini Google merupakan antara syarikat yang paling berjaya. Kita tahu ia merupakan sebuah syarikat yang sangat bercita-cita tinggi. Dalam hanya 17 tahun ia berubah daripada sebuah program komputer yang tidak berfungsi kepada syarikat awam yang paling bernilai di dunia.

Ia dikembangkan kepada laman berkongsi video, rangkaian media sosial, sistem telefon bimbit, pengkomputeran cloud dan banyak lagi. Pendek kata, di mana sahaja yang boleh menjana wang, Google akan berminat.

Idea-idea baru yang dihasilkan Google sudah tentu perlu dipatentkan dan terdapat banyak produk ciptaan Google yang dipatenkan. Malah, Google pernah mempatenkan 10 idea dalam sehari.

Dan ada di antara idea-idea yang dipatenkan ini sangat pelik dan aneh, jadi kami ingin kongsikan 5 antara produk paten Google yang sangat pelik dan juga futuristik.

Pasti anda pernah mengalami situasi ini di mana anda keluar makan dengan rakan-rakan anda dan mengalami masalah untuk menetukan siapa yang perlu membayar bil. Jawapan mudah adalah dengan berkongsi bayaran, tapi kadang-kadang ada di antara anda tidak mempunyai wang tunai.

Jangan risau, Google mempunyai penyelesaian. Antara salah satu paten yang dimiliki oleh Google adalah aplikasi yang bertujuan membahagikan bil bayaran. Aplikasi ini secara automatiknya membahagikan jumlah bayaran bil dan membahagikan kepada setiap orang.

Malah, ia juga menawarkan pembayaran secara terus dari aplikasi ini, namun tak semua tempat menggunakannya. Senang kan? Lepas ni rakan anda dah tak boleh nak buat alasan tak mahu bayar la kan?

Google memiliki satu patent iaitu sarung telefon bimbit yang sangat spesifik sejak tahun 2004. Sarung telefon ini adalah 100% kalis air namun tak mengganggu isyarat telefon. Ia juga dilengkapi dengan pembesar suara dan mikrofon serta sangat tahan lasak.

Namun, Google tidak pula menggunakan paten ini yang membuatkan ramai beranggapan mungkin Google sendiri menganggap ciptaan ini tidak begitu praktikal. Ataupun mungkin Google masih belum bersedia mengeluarkannya.

Jika difikikrkan idea menghasilkan kayu berkamera ini sangat bagus bagi perniagaan kecil. Ia mungkin sangat berguna bagi sesetegah orang, tongkat yang boleh mengambil gambar dan video ketika anda berjalan-jalan.

Jadi anda tak perlu lagi memegang kamera jika ingin merakam diri sendiri. Mungkin idea ini relevan untuk pelan mengembangkan Google Maps. Tongkat ini dipasangkan dengan kamera dan sensor lokasi.

Terdapat satu suis di bahagian bawah tongkat ini yang membuatkan tongkat ini mengambil gambar setiap kali ia ditekan ke tanah. Agak bijak idea ini sebenarnya namun mungkin kekurangannya adalah ia mungkin bersaiz besar dan sukar untuk disimpan, seperti payung.

Dengar bunyinya memang sangat hi-tech kan, sebuah mikrofon bersaiz kecil ditanam ke dalam tekak seseorang. Dengan ini, anda tak perlu lagi memegang telefon untuk bercakap, anda boleh terus bercakap.

Mikrofon ini akan disambungkan secara wireless ke telefon pintar anda, atau mungkin terdapat peranti lain.

Ia boleh dianggap idea yang sangat futuristik dan hebat. Cara yang akan digunakan untuk menanam mikrofon ini sama dengan teknik menanam ink ke dalam kulit menjadi tatu.

Agak-agak anda dah bersedia atau tidak untuk melihat orang ramai bercakap sendirian tanpa menggunakan telefon? Mungkin akan nampak macam orang kurang siuman.

Anda ada masalah penglihatan dan tak mahu memakai cermin mata kerana tak kelihatan kacak atau cantik? Atau anda seorang suka bersukan dan cermin mata menjadi penghalang kepada minat anda?

Jangan risau, masalah anda mungkin akan selesai, dengan idea yang dipatenkan oleh Google. Pada tahun 2014, Google memfailkan patent untuk peranti yang boleh membetulkan penglihatan anda tanpa perlu memakai cermin mata atau kanta lekap setiap hari.

Anda perlu menjalani pembedahan yang membolehkan doktor memasukkan peranti intra-oktik ke dalam kapsul lensa anda untuk ia berfungsi.

Dan bercakap mengenai kanta lekap, Google juga mempunyai paten terhadap kanta lekap yang dikuasakan oleh tenaga suria.

Kanta lekap yang dipatenkan pada tahun 2012 ini mampu mengukur tahap glukosa dalam air mata menggunakan cip tanpa wayar dan sensor glukosa yang kecil. Ia juga boleh mengetahui suhu dalaman badan, kandungan alkohol dalam darah dan membaca maklumat pada kod bar.

Tak cukup dengan itu, ia boleh mengetahui maklumat persekitaran pemakai dengan mengesan alergen seperti rumput atau debunga pokok, haiwan peliharaan berbulu dan habuk.

Sensor pengesan foto dan sel suria pada kanta lekap ini akan menyerap cahaya memberikan tenaga kepada peranti ini untuk berfungsi. Pengesan foto juga boleh menerima maklumat membuatkan peranti ini berkebolehan berkomunikasi dengan komputer dan telefon pintar.

Seperti kanta lekap tenaga suria, jam tangan pintar ini mampu memberikan teknik untuk memantau tahap glukosa bagi pesakit diabetis. Mekanisma dalam jam tangan pintar ini sangat mengagumkan. Jika ia berhasil dicipta, jam ini mampu melakukan ujian darah tanpa menggunakan jarum.

Apabilaa hendak mengambil darah, jam ini akan menghantar lonjakan gas ke ruang yang mempunyai partikel mikro yang kemudiannya menusuk ke dalam kulit, menyedut darah dan menyalurkan ke dalam jam bagi ujian dijalankan.

Dengan ini, anda boleh melakukan ujian darah di mana sahaja anda berada.

Ketika google menghasilkan kereta tanpa pemandu, mereka memikirkan kemungkinan ia membahayakan orang lain kerana tidak mempunyai pemandu. Dengan ini, mereka menghasilkan satu idea yang mampu mengurangkan masalah ketika berlakunya kemalangan.

Mereka mahu membuatkan perlanggaran menjadi lebih selamat, dalam kata lain kurang membahayakan jika melanggar manusia. Paten ini difailkan pada tahun 2014 yang mengetengahkan idea memasang lapisan pelekat di bahagian hadapan kereta tanpa pemandu.

Pelekat tersebut pula akan ditutup oleh sesuatu yang tidak melekat. Dan apabila anda terlanggar seseorang, lapisan luar tidak melekat itu akan secara automatiknya dikeluarkan membuatkan lapisan pelekat terdedah. Dengan ini, orang yang dilanggar akan melekat di hadapan kereta anda.

Dahsyatkan? Kalau langgar gajah pula macam mana, agak-agak melekat tak?

Pada tahun 2015, satu paten yang sangat pelik telah difailkan oleh Google di mana beberapa sensor dipasangkan di beberapa bahagian dalam bilik air termasuklah pada cermin, pelapik kaki, dan juga tempat duduk tandas.

Sensor-sensor ini bertujuan mengukur tahap kesihatan jantung anda. Sebagai contoh, sensor pada pelapik kaki mampu merekodkan degupan jangtung dengan mengukur tindakbalas elektrikal pada badan anda.

2. United States Patent and Trademark Office [1] [2] [3] [4] [5]


Warka Water Tower : Teknologi Ringkas Bantu Warga Afrika Dapatkan Air Di Tanah Gersang

Air merupakan satu keperluan bagi setiap manusia. Di Malaysia, kita harus bersyukur kerana dapat menikmati bekalan air bersih tanpa sebarang masalah besar (kecuali di kawasan-kawasan pedalaman dan terpencil). Maka, gunakanlah ia dengan sebaik-baiknya dan elakkan pembaziran.

Walau bagaimanapun, di sesetengah kawasan di Afrika, masalah kekurangan dan ketandusan air merupakan masalah yang biasa di hadapi. Dan ianya sangat kritikal bagi setiap penduduk untuk meneruskan kelangsungan hidup.

Menariknya, sekumpulan saintis daripada Barat telah berjaya mencipta sebuah menara yang berfungsi untuk mengumpul air, hatta di kawasan panas terik sekalipun. Siapa sangka kumpulan ini berjaya membina menara yang diperbuat daripada buluh dengan anggaran kos setiap satunya sekitar RM3800 sahaja.

Menara buluh yang diberi nama Warka Water Tower (Menara Air Warka) ini mempunyai kebolehan menyerap wap-wap air yang terkondensasi daripada kawasan sekeliling dengan begitu efektif sekali. Nama menara ini diberi sempena mengambil nama sebuah pokok "warka" yang wujud di Ethiopia.

Menara ini diperbuat daripada buluh dan jaringan poliester yang kalis air. Bukan sahaja air hujan, malah ianya mampu meresap air embun dan kabus. Air yang terkumpul kemudiannya akan disalurkan dalam sebuah bekas yang terletak pada bahagian bawah menara ini.

Bagi setiap menara, ianya dianggarkan mampu mengumpul sekitar 98 liter air setiap hari, cukup untuk menampung kira-kira 50 orang penduduk sekitar. Selain itu, menara ini juga dikatakan merupakan solusi terbaik bagi mengatasi masalah kekurangan air memandangkan bahan-bahan untuk membinanya boleh didapati di kawasan setempat.

Menara yang mempunyai ketinggian kira-kira 9 meter dan lebar 3.87 meter ini direkabentuk oleh Arturo Vittori dan Andreas Vogler. Berikut merupakan lakaran berserta skala menara ini.

Mengumpul air hujan mungkin tidak sukar. Anda hanya perlu meletakkan baldi apabila hujan turun. Walau bagaimanapun, mengumpul air daripada embun bukanlah perkara mudah. Dari segi sains, embun terhasil apabila suhu di sesuatu permukaan turun lebih rendah daripada suhu kawasan sekeliling.

Embun biasanya terhasil antara pada waktu malam dan ketika matahari terbit. Sekiranya ada biasa meletakkan kenderaan di kawasan tidak berbumbung, pada waktu pagi anda akan dapati lapisan air seakan-akan air hujan pada bumbung kenderaan anda. Itulah air embun.

Bagi mengumpul air embun yang terhasil ini, Vittori dan pasukannya telah melakukan kajian untuk mencari bahan terbaik untuk membina bahagian corong menara ini. Bahan yang dipilihnya itu mestilah mampu mengurangkan haba pada kadar yang pantas agar lebih banyak air embun dapat dihasilkan pada waktu yang singkat ini,

Bahagian atas menara ini juga diletakkan lapisan reflektif bagi menghalau burung daripada hinggap di menara ini. Sementara itu, buluh dipilih kerana ianya mudah didapati selain sifatnya yang boleh menyerap dan menyimpan air dengan baik.

Sementara itu, bagi tujuan mengumpul air daripada kabus pula, terdapat jaring poliester yang kalis air diletakkan bagi membolehkan lebih banyak air dikumpulkan apabila kabus meresapi jaringan halus ini. Bagi tujuan pengumpulan air daripada kabus ini, sekumpulan saintis daripada Massachusetts Institute of Technology dikatakan sedang turut melakukan kajian yang serupa bagi meningkatkan kadar pengumpulan air daripada kabus.

Sekiranya anda berminat, sila tonton filem atau dokumentari ringkas dibawah mengenai bagaimana menara ini berfungsi.

Buat masa ini, kajian masih diteruskan bagi menambah baik efisiensi menara ini dalam proses pengumpulan air. Dengan harga sekitar RM3800 sahaja dan boleh dipasang dalam masa yang singkat, Warka Water Tower merupakan solusi terbaik bagi mengatasi masalah kekurangan air di beberapa kawasan di Afrika.

Seperkara lagi yang menarik mengenai menara ini, ianya tidak memerlukan sebarang tenaga elektrik untuk beroperasi. Dalam erti kata lain, pembinaan dan penggunaan menara ini sama sekali tidak akan memberi pencemaran terhadap alam sekitar. Sekiranya anda seorang jurutera atau saintis, maka ciptalah sesuatu yang dapat memberi manfaat kepada manusia lain sepertimana yang dilakukan oleh Vittori dan pasukannya ini.


Perokok adalah penyumbang besar terhadap perubahan iklim dunia

Ramai orang sedar akan keburukan merokok kepada kesihatan seseorang. Tapi berapa ramaikah yang tahu bahawa rokok juga menjadi salah satu punca alam sekitar kita tercemar dan boleh menyumbang kepada perubahan iklim sedunia?

Satu puntung rokok mungkin nampak kecil bagi anda, namun dengan anggaran 4.5 trilion puntung yang dibuang merata-rata setiap tahun di seluruh dunia, kandungan bahan-bahan kimia di dalamnya yang beracun itu juga akan berganda jumlahnya.

Setiap puntung rokok mengandungi bahan kimia berbahaya seperti kadmium, arsenik dan plumbum yang telah ditapis semasa proses merokok. Jadi, apabila puntung rokok dibuang merata-rata, angin dan hujan akan membawanya masuk ke saluran air. Bahan-bahan toksik itu tadi akan terlarutresap ke dala ekosistem akuatik dan mengancam kualiti air serta hidupan marin.

Penapis rokok atau puntung rokok diperbuat menggunakan material berserat yang direka untuk memerangkap tar dan pelbagai bahan kimia berbahaya yang lain sebelum tiba ke paru-paru si perokok. Penapis ini dibuat menggunakan asetat selulosa iaitu sejenis material seakan-akan rayon dan dibalut dengan kertas.

Setiap puntung mengandungi sisa-sisa tembakau, kertas dan penapis. Bahan sisa yang terkandung dalam puntung ini adalah bertoksik dan boleh larut dalam air. Ia mendatangkan bahaya kepada manusia dan juga menyumbang kepada pencemaran alam sekitar.

Puntung rokok telah menjadi salah satu punca terbesar masalah pembuangan sampah di negara kita. Ke mana-mana sahaja kita pergi, pasti akan nampak puntung rokok dibuang di tepi jalan, di dalam longkang, di tepi pantai, dalam sungai dan sebagainya. Masalah ini berlanjutan sehingga pihak kerajaan terpaksa mengambil inisiatif menggubal undang-undang untuk melarang sesiapa menghisap rokok dalam bangunan dan di tempat awam. Selain itu, pihak restoran juga banyak 'memaksa' pelanggan menghisap rokok di luar sehingga puntung-puntung rokok dibiarkan bertaburan di atas tanah.

Puntung rokok yang dibuang ini bukan sahaja merosakkan nilai estetik mana-mana persekitaran, malah ia juga amat memudaratkan. Kawasan dengan bilangan puntung rokok yang bersepah akan kelihatan sangat kotor dan tidak terjaga sehingga 'memanggil-manggil' lebih ramai orang untuk membuang pelbagai jenis sampah di situ.

Apabila satu puntung rokok dilontarkan ke lantai, ia masih boleh membara sehingga tiga jam lamanya. Mungkin anda sudah sedia maklum, asap rokok boleh mengandungi sehingga 4,000 bahan kimia. Jadi, setiap kali puntung dibiarkan dalam keadaan menyala, lebih banyak toksin berbahaya akan dilepaskan ke dalam udara.

Selain itu, puntung yang dijentik atau dilontarkan juga boleh menyebabkan kebakaran. Apabila dibuang dari dalam kenderaan dan puntung itu mengenai rumput kering, ia boleh menyebabkan kebakaran belukar. Di Australia misalnya, Majlis Perbandaran Kebakaran Australia menganggarkan terdapat lebih kurang 12 kebakaran setiap hari yang disebabkan oleh rokok atau bahan merokok.

Ramai orang tidak mengetahui apabila hujan turun, air yang mengalir di atas jalan raya menuju ke longkang dan melalui paip pengurusan air hujan akan berakhir di pelabuhan, pantai dan sungai. Air hujan tidak dirawat jadi kesemua sampah dan puntung rokok akan dibawa bersama melalui di jalan-jalan air ini.

Sampah-sarap ini akan mengurangkan kualiti air dan berpotensi mendatangkan mudarat kepada hidupan air yang kita sangat hargai. Puntung rokok boleh mengambil masa sehingga 12 bulan untuk diuraikan dalam air tawar dan memakan masa sehingga lima tahun bagi air laut.

Burung dan haiwan akuatik juga boleh tersalah anggap puntung rokok yang terapung sebagai makanan yang akhirnya akan menyebabkan mereka mengalami masalah pencernaan serius sehingga berlaku kematian. Banyak puntung rokok yang telah dijumpai dalam perut anak-anak burung, penyu dan hidupan laut yang lain.

Satu lagi kebimbangan serius adalah melibatkan bahan kimia bertoksik seperti plumbum dan kadmium yang terperangkap dalam penapis rokok dan diserapkan ke dalam air. Apabila terkena air, dalam masa seawal satu jam sahaja bahan-bahan kimia ini boleh terlarutresap ke dalam persekitaran akuatik dan mengancam hidupan marin.

Kepada perokok di luar sana, jika anda tidak menyayangi diri sendiri, sekurang-kurangnya sayangilah alam sekitar. Buang puntung rokok di tempat yang sewajarnya. Kita sebagai manusia diberikan tugas oleh Allah SWT untuk mentadbir alam ini dengan baik. Sekiranya andalah yang menjadi punca segala hidupan laut mati dan terancam, ditambah lagi dengan kes tumpahan minyak dan sebagainya, mungkin dalam beberapa tahun lagi anak-anak anda tidak akan mengenali apa itu penyu atau anjing laut.


Apa Fungsi Kening dan Kenapa Manusia Perlu Ada Kening Pada Wajah

Seperti sudah menjadi trend wanita zaman sekarang gemar menipiskan kening atas dasar fesyen. Bagi sesetengah wanita mencukur kening sehingga licin dan melukis semula kening adalah perkara normal bagi mereka. Adakah mereka tidak tahu fungsi dan kegunaan kening?

Trend kening nipis tetap menjadi ikutan kerana dianggap lebih cantik di kalangan selebriti-selebriti wanita Malaysia khasnya. Sehinggakan amat sukar untuk kita dapat melihat selebriti yang masih lagi memiliki kening asal mereka. Kalau ada pun, jumlahnya amat rendah.

Sebelum anda pun menjadi sebahagian daripada kelompok wanita (atau lelaki) yang mencukur kening, pernahkah anda tertanya-tanya satu soalan mudah; apa sebenarnya fungsi dan kegunaan kening yang sebenarnya?

Adakah ianya hiasan semata-mata untuk tubuh manusia ciptaan tuhan yang amat istimewa ini? Sebenarnya kening ada fungsi dan kegunaannya. Ikuti artikel ini.

Bagi menjawab persoalan mengapa kita ada kening, tak sah rasanya kalau tak dihuraikan mengapa kita ada bulu mata. Bulu mata adalah kumpulan bulu yang tumbuh di sekitar kelopak mata kita dan bulu-bulu itu mempunyai peranan yang amat penting pada sistem badan kita.

Bulu mata berfungsi sebagai penapis habuk supaya tidak masuk terus ke mata kita, yang boleh menghalang pemandangan atau menyebabkan kecederaan pada bebola mata kita yang sensitif.

Tahukah anda, bulu mata kita sebenarnya mempunyai fungsi sensor mengesan apabila sesuatu objek berada terlalu dekat dengan mata, lalu membuatkan kita memejam mata secara automatik? Sebagai contoh, apabila seekor serangga terbang terlalu dekat dengan mata, bulu mata akan bertindak menghantar isyarat ke otak supaya tindakan refleks kita melindungi mata, dilakukan dengan pantas.

Bulu mata juga membantu mengekalkan kelembapan mata, agar mata tidak terlalu kering. Ini semua dapat dilakukan kerana bulu mata mempunyai sifat yang unik berbanding semua jenis rambut yang ada di tubuh kita. Bulu mata tidak akan memutih seperti uban rambut dan bulu mata adalah rambut paling pendek yang mempunyai jangka hayat paling panjang.

Kening sebenarnya memainkan peranan penting pada badan kita tanpa kita sedari. Fungsi utama kening adalah untuk memastikan air dan peluh tidak mengalir ke dalam mata kita. Bentuk kening yang melengkung membantu mengalirkan air ke tepi, supaya air mengalir di bahagian wajah dan tidak jatuh ke dalam mata.

Ini membantu mencerahkan penglihatan terutamanya ketika kita berlari atau berjalan di dalam hujan. Lagipun kita sendiri pasti sudah tahu bagaimana rasa pedih akan berlaku pada mata, sekiranya peluh mengenainya kerana garam di dalam peluh mampu membuatkan rasa kurang selesa pada mata.

Salah satu fungsi kening yang jarang diperkatakan adalah fungsinya sebagai satu bentuk penguat ekspresi manusia. Kening mampu menceritakan banyak perkara tentang apa yang seseorang individu sedang rasai dengan perubahan kedudukan dan bentuk kening. Ini bermaksud kening sebenarnya adalah salah satu alat komunikasi bukan lisan paling penting manusia.

Selain itu, kening juga adalah satu bahagian badan yang menjadikan wajah kita nampak sempurna, kerana tanpa kening - seseorang itu akan kelihatan ganjil.

Ada kalanya, bagi sesetengah individu mereka mempunyai kening yang bercantum di tengah-tengah, yang kerap digelarkan 'unibrow.' Mengapa fenomena itu berlaku? Tidak ada apa-apa yang istimewa berlaku pada individu unibrow kerana semuanya datang daripada faktor genetik.

Bagi sesetengah masyarakat, mereka memandang unibrow sebagai satu bukti kecantikan seseorang. Masyarakat di Tajikistan berebut hendak memiliki kening bersambung ini.

Kening bersambung menjadi rebutan masyarakat Tajikistan, sehinggakan ramai penduduk wanita mereka akan menggunakan herba yang diperbuat daripada sejenis daun bernama daun usma, untuk disapukan di tengah-tengah kening yang terpisah bagi mencantumkannya. Daun yang sudah dihancurkan itu akan dibiarkan selama 15 minit dalam usaha mendapatkan unibrow yang tebal dan lebat.

Wanita Tajikistan mempunyai pilihan yang berbeza yang mungkin kelihatan ganjil bagi orang lain. Bagaimanapun, jika dilihat tindakan mereka itu sebenarnya tidak ada bezanya dengan tabiat wanita mencukur kening, mewarnakan kuku atau memakai gincu bibir.


Kisah Louis Braille : Inventor Muda Yang Membolehkan Si Buta Membaca

Pada tahun 1812, di sebuah kampung bernama Courvray yang terletak di Perancis, Louis Braille sedang bermain di bengkel ayahnya Simon, seorang pembuat tali pengawal kuda. Ayahnya terkenal sebagai seorang tukang kulit yang teliti dan hari-harinya dipenuhi aktiviti perusahaan memotong kulit dengan peralatan tajam, untuk dijadikan tali.

Louis yang lahir pada 4 Januari 1809, pada ketika insiden yang membutakan matanya baru berusia 3 tahun. Simon telah pergi berbincang dengan seorang pelanggan meninggalkan Louis sendirian di dalam bengkel. Louis mengambil salah satu alat yang ada kemudian cuba meniru lagak ayahnya yang disaksikan setiap hari.

Peralatan tajam untuk membuat lubang pada kulit yang digunakan ayahnya terlepas dari tangannya, tercampak mengenai mata kirinya.

Dicucuk peralatan tersebut dengan darah mengalir keluar, Louis cepat-cepat dibantu ibu dan ayahnya serta adik beradiknya. Sebelah matanya yang berdarah dibalut dengan kain namun malangnya, kawasan mereka tiada kemudahan hospital berdekatan.

Ibu bapa Louis membawa Louis menemui seorang pengamal perubatan tradisional yang membalut mata Louis dengan kain yang sudah direndam dengan herba. Bagaimanapun, jangkitan kuman mula merebak di mata kirinya sebelum beberapa minggu kemudian, bkuman mula merebak pada mata kanannya.

Walaupun berjaya dirawat, jangkitan kuman pada mata Louis sudah merosakkan matanya. Bagi seorang kanak-kanak yang tidak memahami, dia tertanya-tanya kenapa semakin lama hari dia dapati semakin gelap sebelum satu hari, dia buta sepenuhnya. Louis berumur 5 tahun ketika itu.

Bagi meneruskan hidup, Simon memberikan Louis sebatang tongkat untuk berjalan. Pendidikan memang menjadi satu perkara penting dalam keluarga mereka, jadi ibu bapa Louis tetap berusaha memasukkan Louis ke sekolah walaupun tidak ada sekolah khas untuk individu buta.

Setiap hari Louis ke sekolah dengan bantuan kawan-kawannya yang memimpinnya dan di dalam kelas, dia belajar dengan mendengar suara gurunya.

Louis belajar untuk beberapa tahun di sekolah biasa sebelum seorang paderi yang keluarganya kenali, memujuk ibu bapa Louis menghantar dia ke Royal Institute of Blind Youth. Permohonan Louis untuk belajar diterima walaupun berat hati ibu bapanya melepaskan dia tinggal di Paris, yang terletak agak jauh dengan usia Louis yang ketika itu baru 10 tahun. Pada bulan Februari 1819, Louis mula bersekolah dan tinggal di asrama yang uzur, namun pendidikan yang diterimanya kini lebih sesuai dengan keadaannya yang tidak mampu melihat.

Perasaan ingin tahunya dikuatkan lagi, namun buku untuk individu cacat penglihatan amat sukar didapati. Buku untuk mereka pada ketika itu mencetak huruf rumi yang timbul pada kertas yang tebal, membuatkan setiap buku tebal dan berat. Mmenyukarkan seorang remaja seperti Louis membacanya. Satu muka surat hanya boleh memuatkan satu ayat, menjadikan proses membaca memerlukan masa yang panjang dan perlahan.

Lawatan seorang pesara tentera bernama Charles Barbier menjadi detik penting dalam hidup Louis.

Charles yang datang melawat Institut mereka menceritakan tentang teknik tulisan yang diciptanya bagi membolehkan tentera membaca ketika malam hari, agar mereka tidak perlu menyalakan lampu atau membuat bunyi yang boleh menyebabkan mereka dikesan musuh.

Menggunakan alat khas, Charles akan mengetuk bulatan-bulatan dan simbol-simbol pada kertas yang tebal untuk membina ayat bagi menghasilkan perkataan dalam sistem yang dinamakan sebagai 'night writing' atau tulisan malam. Namun pihak askar mendapati agak sukar untuk mereka menggunakan teknik itu. Jadi Charles ke Royal Institute of Blind Youth untuk berkongsi ideanya, kerana dia nampak penggunaannya pada individu yang tidak mampu melihat.

Idea Charles itu cuba diajarkan kepada pelajar-pelajar di Institut, termasuklah Louis namun mereka berpendapat sistem 'night writing' yang digunakan oleh Charles agak sukar untuk dihasilkan malahan dibaca. Bagaimanapun, Louis nampak faedah sistem yang Charles bawa pada mereka. Ruang yang digunakan untuk mencetak kod pada kertas lebih kecil berbanding mencetak huruf-huruf rumi jadi satu muka surat mampu menempatkan lebih banyak ayat.

Selama 3 tahun Louis berusaha untuk memperbaiki sistem 'night writing' - dia tahu dia perlu memudahkan sistem itu. Dengan menggunakan alatan khas hampir serupa dengan alat ayahnya yang mencederakan matanya, Louis mula membina semula sistem kod yang digunakan, menggantikannya dengan cara tulisan kod yang baru dengan penambahan nombor dan tanda baca. Pada umur 15 tahun, Louis sedar sistem yang direkanya sudah mampu membuatkannya membaca lebih pantas.

Sistem Louis hanya menggunakan enam bulatan yang diaturkan dalam dua kolum. Dia meletakkan setiap kod pada setiap corak yang mampu dihasilkan dengan sistemnya dan berjaya mencipta 64 kod. Setiap satu corak dipadankan kepada satu jenis simbol sama ada huruf, tanda baca atau nombor

Sebelum dibenarkan untuk diperkenalkan pada pelajar-pelajar lain, Louis diminta untuk mempersembahkan sistem ciptaannya pada pengarah Institut tempat dia belajar. Dibacakan beberapa ayat daripada satu artikel oleh pengarahnya,

Louis menyalin semula ayat yang dibacakan. Dia kemudiannya diminta membaca semula apa yang telah dibacakan dan hasilnya, sistem tulisan yang dicipta beliau berjaya membolehkan dia membaca ayat tersebut semula.

Gembira dengan hasil ini, pelajar-pelajar di Royal Institute of Blind Youth diajar oleh Louis sistem yang telah dihasilkannya dan mereka mendapati sistem Louis jauh lebih mudah bagi mereka, kerana kini mereka bukan sahaja boleh membaca malahan mereka juga mampu menulis sendiri menggunakan alat seperti Louis.

Atas kebolehannya, Louis dilantik sebagai guru pembantu bagi mengajar sistem tersebut kepada pelajar di situ. Cita-cita Louis tidak sampai di situ sahaja kerana dia mahu semua orang buta boleh membaca. Melalui Institutnya, Louis melakukan permohonan kepada kerajaan Perancis untuk menjadikan sistem beliau sebagai sistem rasmi bacaan dan tulisan untuk orang buta namun tidak ada maklum balas diterima.

Louis mengumpulkan hasil kajian dan ciptaannya, lalu menerbitkan buku 'Method of Writing Words, Music, and Plain Songs by Means of Dots for Use by the Blind and Arranged for Them', pada tahun 1829 seiring dengan minatnya dalam muzik yang mendalam, dalam usaha membantu lebih banyak penerbitan buku menggunakan sistem beliau.

Pada 1839, Louis memperkembangkan lagi sistemnya dan memperkenalkan sistem decapoint, di mana tulisan yang ditulis oleh orang cacat penglihatan lebih mirip kepada huruf rumi, membolehkan orang yang mampu melihat membaca tulisan mereka. Melalui rakannya yang bernama Pierre Victor Foucault, mereka bekerjasama membangunkan mesin taip yang diberi nama 'raphigrapher' bagi memudahkan individu buta menaip menggunakan sistem decapoint.

Sistem yang diperkenalkan oleh Louis bagaimanapun berdepan halangan di Institutnya sendiri, tempat dia mengajar. Selepas kematian pengarah yang telah menyokong hasilnya, seorang pengarah baru bernama PIerre Armand Dufau yang naik menjadi pengarah Royal Institute of Blind Youth pada tahun 1840 mengharamkan penggunaan sistem Louis di Institut mereka.

Tahap kesihatan Louis semakin menurun akibat penyakit tuberkulosis yang mengganggu beliau bekerja. Ketika berumur 40 tahun pada tahun 1849, atas tahap kesihatan yang semakin terganggu, dia mengumumkan persaraannya. Pada ketika itu, pengharaman sistem beliau masih berkuatkuasa.

Hanya pada 1854, Royal Institute of Blind Youth menarik balik larangan penggunaan sistem ciptaan Louis dan ini menyebabkan populariti tulisannya mula meningkat naik di seluruh Perancis. Mesin 'raphigrapher' yang dibangunkan berjaya dipamerkan dalam acara World's Fair sekaligus mempopularkan lagi sistem lengkap tulisan dan bacaan untuk individu cacat penglihatan ciptaan Louis.

Malang bagi Louis, dia meninggal lebih awal dua tahun sebelum melihat hasil susah payahnya selama ini diterima orang ramai. Dia meninggal di Paris selepas sengsara akibat sakit selama berbelas tahun pada 6 Januari 1852, 2 hari selepas ulang tahun kelahirannya yang ke 43. Kerajaan Perancis mula mengiktiraf sistem tulisannya dan menamakannya dengan nama 'Braille' sempena nama keluarganya. Bagaimanapun, sistem Braille lambat diguna pakai negara luar.

Hanya pada 1873 negara Eropah lain mula menggunakan sistem Braille dan berkembang ke serata dunia. Amerika Syarikat mula mengiktiraf Braille pada tahun 1916 dan kod Braille untuk Bahasa Inggeris dimuktamadkan pada tahun 1932.

Atas jasanya, abu badan Louis Braille kini disemadikan di dua tempat, di kampung halamannya Courvray, dengan rumahnya kini dijadikan Muzium dan di makam terhormat Pantheon, Paris sebagai menghargai jasa Louis, mencipta satu sistem tulisan Braille yang masih lagi menjadi format rasmi untuk individu cacat pengliharan membaca.


6 Kes Saman Trafik Paling Mahal di Dunia

Dalam salah satu artikel kami tempohari, kami mencadangkan agar negara kita memperkenalkan sistem saman berdasarkan pendapatan, dengan individu yang mempunyai pendapatan lebih tinggi akan dikehendaki membayar saman lebih banyak.

Ada pembaca kami yang bertanya, benarkah sistem tersebut ada digunakan di mana-mana negara dalam dunia? Jawapannya, ada. Beberapa negara Scandinavia seperti Finland, Sweden dan Denmark serta negara Switzerland mengamalkan sistem saman berdasarkan pendapatan.

Dengan penggunaan sistem tersebut, sudah pastilah ada antara rakyat mereka yang bakal menjadi pemegang pembayar saman terbesar di dunia dan memang betul, jumlah saman yang mereka perlu bayar tak masuk akal. Berikut adalah 5 saman paling mahal di dunia yang pernah dikenakan pada individu yang melakukan kesalahan lalu lintas.

Reima Kuisla adalah seorang ahli perniagaan yang boleh dikatakan berjaya, dengan pendapatan sekitar RM30 juta setahun.

Bagaimanapun, ketika sedang memandu pada kelajuan 103km/j pada zon di mana had lajunya hanyalah 80km/j, Reima disaman. Dengan menggunakan rekod cukai pendapatannya pada tahun 2013, Reima dikenakan saman sebanyak RM256,000 atas kesilapannya.

Seperti biasa, sebagai dewasa dalam zaman media sosial, Reima meluahkan perasaannya dalam Facebook, mengkritik Finland sebagai sebuah negara tidak adil yang hanya tahu menyusahkan mereka yang mempunyai kemampuan lebih.

Komennya itu dikritik oleh rakyat Finland, dengan menyifatkan keluhan Reima tidak akan kedengaran sekiranya dia tahu menurut peraturan. (rujukan)

Anssi Vanjoki, salah seorang pengarah syarikat telekomunikasi penting dunia (ketika itu) iaitu Nokia, sedang memandu motosikal Harley Davidsonnya di Helsinki pada bulan Oktober, tahun 2002.

Sedang seronok dibuai angin, kelajuan yang dicapai oleh Anssi ketika itu adalah 75km/j pada kawasan had laju 50km/j.

Atas kesalahannya itu, Anssi dikenakan saman RM550,000 kerana pendapatannya pada itu mampu mencecah RM66 juta setahun. Perkiraan samannya diambil daripada pendapatannya selama 14 hari gaji beliau. (rujukan)

Bagi Jussi Salonoja, seorang pewaris perniagaan sosej yang menjadikannya antara lelaki terkaya di Finland.

Pendapatannya setahun dianggarkan bernilai RM33 juta jadi tidak menghairankan dia dikenakan tindakan saman berjumlah RM808,000 atas kesalahannya.

Apa yang membuatkan samannya menjadi setinggi itu adalah kerana dia memandu melebihi had laju dua kali ganda yang telah ditetapkan.

Pada kawasan bandar yang sibuk, Jussi memandu selaju 80km/j pada kawasan 40km/j. Pada ketika itu (2004), saman yang dikenakan pada Jussi adalah saman terbesar yang pernah dikeluarkan di Finland dan di dunia. (rujukan)

Seorang diplomat dari republik Guinea-Bissau didapati bersalah memandu kereta Ferrari Testarossa milik beliau di sebuah perkampungan di Switzerland.

Dengan menggunakan perkiraan pendapatan diplomat tersebut yang dianggarkan sekitar RM97 juta setahun, dia dikenakan saman sebanyak RM986,000.

Kelajuan yang dicatatkan semasa beliau melintasi kampung tersebut adalah 137km/j pada had laju 80km/h.

Diplomat tersebut berkata statusnya sebagai seorang diplomat mengelakkan dia daripada dikenakan saman, namun mahkamah Switzerland menolak hujah itu. Dia tetap disaman namun identitinya disembunyikan kerana dia seorang diplomat. (rujukan)

Bagi seorang hartawan Sweden yang tidak disebutkan namanya, dia baharu saja mengambil kereta yang ditempah; sebuah Mercedes SLS AMG di Jerman.

Merasa teruja dengan kereta baru itu, dia memandu pulang sendiri ke Sweden.

Sepanjang perjalanannya, dia memandu lebih daripada 200km/j tidak dapat dibaca pergerakannya, kerana kadar bacaan kamera hanya mampu merekodkan kelajuan 200km/j maksimum.

Bagaimanapun salah sebuah kamera versi baru berjaya merekodkan kelajuan beliau berada sekitar 300km/j.

Atas kelajuan luar biasa beliau itu serta pendapatan yang lumayan, kadar saman yang dikenakan padanya adalah RM3.1 juta.

Lelaki tersebut menyalahkan meter kelajuan kereta barunya itu sebagai tidak betul, membuatkan dia memandu lebih laju daripada sangkaan dia. (rujukan)

Di Belanda, bagi menyelesaikan masalah pemandu memandu melebihi had laju, kerajaan Belanda membenarkan pihak penguatkuasa merampas kenderaan yang didapati bersalah.

Bagi Michel Perridon, pengarah kepada sebuah firma ICT multinasional Trust International BV, dia baru saja mengimport masuk kereta idamannya, sebuah Bugatti Veyron berharga RM9.3 juta, menjadikan Bugatti milik beliau adalah yang pertama di Belanda.

Namun anaknya, Thurs Perridon yang berumur 20 tahun mengidam hendak memandu kereta tersebut lalu menggunakannya secara curi-curi. Kenderaan mewah itu ditangkap melalui bandar Rotterdam pada kelajuan 160km/j di kawasan berhad laju 80km/j.

Ditahan polis kerana memandu melebihi had laju, pihak polis merampas kenderaan tersebut walaupun pemiliknya bukan pemandu ketika kejadian.

Lesen Thurs ditarik balik dan dia disaman mengikut kadar undang-undang Belanda yang tidak mengambil kira jumlah pendapatan, namun MIchel yang menanggung kerugian besar kebodohan anaknya. (rujukan)


Ini Asal-Usul Nama Dan Makna Bagi 51 Negara Di Benua Eropah

Dalam artikel yang lalu, iluminasi.com kongsikan asal usul dan makna bagi negara-negara di Asia. Kali ini, kami ingin kongsikan asal usul dan maksud bagi nama-nama negara yang terletak di benua Eropah pula.

Terjemahan : Mark Timur (Ostmark adalah sempadan di mana terletaknya Austria)

Terjemahan : Tanah Belga (Belga - sebuah pertubuhan suku yang tinggal di antara Sungai Rhine dan Loire di zaman Rom)

Perkataan dalam bahasa asal : Bosna + (Serbia lama) Herceg

Terjemahan : Tanah Angles (Angles - Orang-orang Jerman yang menetap di Great Britain dalam tempoh selepas Rom)


5 Usaha Penggabungan Syarikat Besar Dunia Yang Menemui Kegagalan

Penggabungan di antara syarikat merupakan salah satu taktik atau strategi perniagaan yang mempunyai beberapa tujuan. Antaranya termasuklah memonopoli pasaran sedia ada ataupun menyelamatkan sesebuah syarikat itu daripada musnah.

Sebagai contoh, dua syarikat kecergasan terbesar Asia Tenggara iaitu Fitness First dan Celebrity Fitness bergabung untuk tujuan-tujuan tertentu. Biasanya, rundingan akan dilakukan bagi mencapai persetujuan yang mana memberikan manfaat kepada syarikat terlibat.

Namun, tak semua cubaan bergabung akan berjaya seperti apa yang kami ingin kongsikan ini. Berikut merupakan 5 penggabungan syarikat-syarikat besar dunia yang menemui kegagalan.

Myspace kini hanya tinggal kenangan sebagai laman sesawang media sosial popular yang secara tiba-tiba merudum jatuh selepas dibeli oleh News Corp. Namun, bukan News Corp sahaja yang bersaing untuk membeli Myspace.

Antara salah satu syarikat yang melihat masa depan yang cerah pada Myspace adalah Viacom. Pada tahun 2005, Viacom menawarkan RM1.93 billion untuk membeli Myspace. Namun ketika syarikat-syarikat lain sedang berunding untuk membeli Myspace, CEO Viacom iaitu Tom Freson sedang bercuti menyebabkan mereka dengan pantasnya kalah dalam pembelian tersebut.

Disebabkan ini, Tom telah dipecat. Bagi syarikat-syarikat lain, semuanya juga tewas berikutan betapa cepatnya Myspace hilang populariti dan merudum.

Penggabungan ini agak pelik kerana ia berlaku setelah Yahoo tidak lagi menjadi pilihan pengguna. Pada tahun 2008, Microsoft menawarkan RM173 billion untuk membeli Yahoo. Disebabkan Yahoo yang sudah tidak popular, pasti anda jangka Yahoo akan menerima tawaran ini tanpa memikirkan apa-apa.

Tetapi tidak, ia tak berlaku. Rundingan dilakukan beberapa kali dan Microsoft menawarkan wang yang lebih tinggi kepada Yahoo namun tidak diterima. Kini, Yahoo seperti tidak lagi wujud dan baru-baru ini telah memberhentikan kakitangannya.

Kedegilan CEO Yahoo membuatkan mereka rugi berbilion-bilion ringgi. Setahun selepas tawaran daripada Microsoft, Yahoo mahu berunding dengan Microsoft untuk bergabung namun ia sudah terlambat kerana Microsoft menyedari kejatuhan Yahoo.

Untuk beberapa ketika, Comcast dan Disney adalah dua empayar media yang terbesar atas muka bumi. Jadi, dengan idea penggabungan syarikat ia pastinya membuahkan hasil. Pada tahun 2004, Comcast cuba untuk membeli Disney dengan jumlah RM209 billion.

Namun Disney secara langsung menolak tawaran itu atas sebab yang jelas. Keputusan Disney itu menjadi mimpi buruk kepada Comcast kerana ia memberi kesan kepada harga saham mereka.

Ia sangat memalukan sehinggakan Comcast menarik balik tawaran mereka. Kini Comcast merupakan syarikat media terbesar di dunia, diikuti oleh Disney di tempat kedua dengan aset 90 billion.

Walaupun penggabungan ini gagal namun kedua-dua syarikat ini masih menjana pendapatan yang tersangat tinggi.

eBay telah membeli Skype pada tahun 2005 dengan harga RM10 billion. Ketika itu, Skype menjana pendapatan yang sangat tinggi dan begitu juga dengan eBay, membuatkan orang ramai beranggapan ia akan berjalan dengan lancar bagi kedua-duanya.

Namun, Skype menjadi duri kepada eBay membuatkan eBay menjualnya kepada Microsoft dengan harga RM7.35 billion pada tahun 2009.

eBay sangat pasti pembelian ini mampu memperbaiki komunikasi di laman sesawang mereka dan kedua-dua teknologi ini boleh bergabung. Namun keputusan itu salah dan langsung tak menjangkakan mereka bakal mencipta sejarah kegagalan penggabungan syarikat terbesar di dunia.

Kejatuhan Enron adalah sangat terkenal sebagai kejatuhan perniagaan terbesar dalam sejarah. Namun, kejatuhan ini mungkin boleh dielakkan jika penggabungan Enron berjalan dengan lancar.

Dynergy terkenal dengan keterlibatannya dalam beberapa gabungan perniagaan yang gagal. Sebagai sebuah syarikat tenaga, Dynergy bercadang untuk membeli Enron pada tahun 2001 dengan harga RM38.7 billion.

Namun Dynergy menarik diri di saat-saat akhir, berkemungkinan disebabkan mereka tahu bahwa Enron bakal musnah, atau mungkin tidak mempunyai dana yang cukup. Walau apa pun sebabnya, Dynergy telah membuat satu keputusan yang sangat tepat mengelakkan diri mereka daripada menjadi mangsa.


5G : Teknologi Masa Depan Yang Membahayakan Kesihatan

Sama ada anda sedar atau tidak, kita sedang bergerak ke dunia 5G atai generasi ke-5 telekomunikasi selular. Ini adalah kerana kekerapan jalur lebar yang digunakan ketika ini oleh telefon bimbit dan teknologi yang serupa menjadi semakin tepu.

Ia juga disebabkan kita hidup dalam dunia yang mana semua orang mahukan lebih. Jadi, 5G dan Internet of Things (IoT) menjanjikan yang lebih untuk anda.

5G dan IoT menjanjikan untuk menghubungkan kita di rumah, sekolah, tempat kerja, bandar-bandar, taman-taman dengan berbillion-billion objek di seluruh dunia.

Ia menjanjikan kereta yang mampu memandu sendiri, mesin basuh yang memesan sabun basuh sendiri, dan juga sudah tentu internet dan streaming yang lebih pantas.

Menurut Fortune.com, akses 5G mampu menampung sekurang-kurangnya 100 billion peranti dan akan menjadi lebih pantas 10 hingga 100 kali ganda daripadaa 4G yang kita nikmati sekarang.

5G menawarkan keupayaan data yang tak masuk akal, jumlah panggilan tanpa had dan siaran data tanpa had. Ia dilakukan oleh 5G dengan menggunakan jalur lebar gelombang milimeter (MMW) yang belum diterokai iaitu di antara 30GHz dan 300GHz, dan juga frekuensi pertengahan dan rendah.

Namun, disebalik keghairahan yang bakal kita kecapi dan nikmati tak lama lagi, terdapat 11 sebab anda perlu risau tentang kewujudan 5G.

Amerika Syarikat pada waktu ini menerajui dari segi teknologi ini. Pada sidang akhbar Jun 2016, ketua Suruhanjaya Komunikasi Persekutuan AS iaitu Tom Wheeler telah mengumumkan pembukaan spektrum tanpa wayar berfrekuensi rendah, sederhana dan tinggi namun tiada kesan kesihatan diberitahu.

Namun, apa yang kita perlu tahu adalah ia amat berbahaya.

Beribu-ribu kajian mengaitkan pendedahan radiasi frekuensi radio tanpa wayar tahap rendah dengan banyak kesan biologi yang buruk kepada badan kita. Antaranya adalah:

Pertubuhan Kesihatan Sedunia (WHO) juga mengklasifikasikan radiasi frekuensi radio sebagai kemungkinan karsinogen 2B yang menyebabkan kanser.

Kebimbangan terbesar adalah bagaimana gelombang baru ini akan memberi kesan kepada kulit. Badan kita mempunyai di antara 2 hingga 4 juta kelenjar peluh. Menurut Dr. Ben-Ishai, kelenjar peluh kita bertindak seperti "Pelbagai antena heliks apabila terdedah kepada panjang gelombang ini".

Ia bermakna kita akan menjadi lebih konduktif. Dengan kata lain kulit manusia (lapisan epidermis dan dermis) bukan sahaja menyerap 90% daripada gelombang ini malah menguatkan radiasinya. Namun kesan penuh daripada kajian ini terhadap manusia masih belum jelas.

Kesan gelombang ini juga akan menyebabkan kemungkinan berlakunya pelbagai penyakit kulit dan barah serta kesakitan fizikal pada kulit kita.

Kajian pada tahun 1994 mendapati bahawa radiasi gelombang mikro milimeter menghasilkan kegelapan pada kanta mata tikus yang dikaitkan dengan penghasilan katarak.

Selain itu, eksperimen yang dijalankan oleh Institut Penyelidikan Perubatan dari Universiti Perubatan Kanazawa menemukan bahawa kesan termal yang dihasilkan gelombang milimeter mampu menembusi lapisan mata.

Kajian pada tahun 1992 di Rusia mendapati bahawa frekuensi dengan julat antara 53 hingga 78GHZ (yang dicadangkan penggunaannya oleh 5G) memberikan kesan kepada kebolehubahan jantung iaitu penunjuk tekanan pada tikus.

Satu lagi kajian terhadap kulit katak yang didedahkan kepada gelombang ini menyaksikan perubahan pada kadar degupan jantung.

Satu eksperiman terhadap kesan pendedahan radiasi gelombang mikro 4GHz pada darah tikus sihat dijalankan pada tahun 2002. Eksperimen tersebut menyimpulkan bahawa "pendedahan seluruh badan tikus yang sihat kepada intensiti rendah EHF EMR mempunyai kesan mendalam terhadap indeks kekebalan tidak spesifik".

Kajian yang dijalankan di Armenia terhadap E-coli dan bakteria lain menunjukkan bahawa gelombang milimeter telah membantutkan pertumbuhan bakteria ini dan juga mengubah ciri-ciri dan aktivitinya.

Dibimbangkan sel badan badan manusia akan mengalami nasib yang sama.

Dalam kajian yang sama di Armenia juga mencadangkan bahawa MMW memberi kesan terutamanya pada air, membran sel plasma dan genom.

Mereka mendapati bahawa interaksi MMW dengan bakteria telah mengubah kepekaan bakteria kepada "bahan kimia aktif yang berlainan secara biologi, termasuk antibiotik." Mudah kata, MMW dan antibiotik membaw kepada rintangan antibiotik dalam bakteria.


7 Media Sosial Popular Dulu-Dulu Yang Dah Mati

Rangkaian media sosial memainkan peranan yang sangat penting dalam hidup seharian kita pada zaman kini. Walaupun begitu, platform ini bukanlah baru dalam dunia internet dan telah wujud sejak zaman tahun 1990-an lagi.

Ada yang sempat memberikan impak kepada dunia dan ada yang langsung tak berpeluang bertapak dalam tempoh yang sepatutnya. Dan kini, Facebook dan Instagram dilihatkan memonopoli platform ini tanpa dicabar.

Namun, mungkinkah Facebook juga akan mengalami nasib yang sama satu hari nanti?

iluminasi.com ingin berkongsi dengan anda antara beberapa rangkaian media sosial yang pernah wujud dan popular pada satu ketika dahulu namun kecundang setelah kemunculan Facebook.

Orkut adalah rangkaian sosial yang dihasilkan oleh seorang jurutera Turki yang bekerja di Google. Nama Orkut diambil bersempena namanya iaitu Orkut Buyukkokten. Disebabkan Google gagal untuk membeli Friendster, mereka membuat keputusan untuk menghasilkan rangkaian sosial sendiri, maka terhasillah Orkut.

Walaupun ia tidak mendapat sambutan di Amerika Syarikat namun diterima dengan baik di Brazil dan India, dua pasaran utama mereka. Namun pada September 2010, Facebook yang melancarkan operasinya 2 minggu selepas pelancaran Orkut telah melepasi jumlah pengguna Orkut di India dan kemudiannya di Brazil.

Ia mempunyai 19 juta pengguna di India dan 34 juta di Brazil ketika tewas kepada Facebook sebagai rangkaian sosial nombor 1 di kedua-dua negara itu. Dan pada 30 September 2014, akhirnya Google menyerah kalah dan menghentikan operasi Orkut.

Bagi generasi Z, mereka mungkin tidak mengetahui akan nama Myspace. Namun bagi anda yang lahir pada tahun 1980 dan 1990an, pastinya ia merupakan sebuah memori yang tak dapat dilupakan. Sebelum Mark Zuckerberg menjadi popular, Tom Anderson atau lebih dikenali sebagai Tom Myspace lebih awal berada di posisi itu.

Dan tak dapat dibayangkan betapa besar dan hebatnya Myspace satu ketika dahulu. Malah, Myspace telah menewaskan Google dan Yahoo menjadi laman sesawang nombor 1 di Amerika Syarikat dari segi page view pada tahun 2006.

Setahun sebelum itu, syarikat billionaire Rupert Murdoch, News Corp telah membeli Myspace dengan harga RM2.24 billion dan nilainya melonjak naik kepada RM46.3 billion pada tahun 2007 ketika mana ia mempunyai lebih daripada 300 juta pengguna.

Namun kejayaan ini tak lama selepas Facebook yang merapatkan kedudukan dengan Myspace dan menjadi laman sesawang rangkaian sosial terbesar di dunia. Pada Jun 2011, News Corp menjual Myspace pada pada harga RM135 juta.

Antara salah satu rangkaian sosial yang paling popular di Malaysia satu ketika dahulu. Hanya dalam masa setahun pelancarannya, Friendster sudah menarik seramai 3 juta pengguna.

Namun, kejayaan ini tidak lama selepas pelancaran Myspace pada 2003 dan Facebook pada Februari 2004. Menjelang Jun 2010, pengguna Friendster mencecah 8.2 juta.

Selepas prestasi Friendster yang semakin merudum tahun demi tahun, laman sesawang ini akhirnya dijual dengan harga RM390 juta kepada MOL Global, sebuah syarikat dari Malaysia.

Friendster direkabentuk semula menjadi platform permainan atas talian pada tahun 2011 dan 4 tahun kemudian, ia tidak lagi beroperasi.

Pasti ramai di antara anda yang mempunyai akaun Hi5. Rangkaian sosial ini adalah antara yang paling terkenal di dunia satu ketika dahulu sejurus selepas dilancarkan. Hi5 berada di tangga ke-2 hanya berada di belakang Myspace pada tahun 2007.

Dan pada tahun 2008, ia menjadi yang ketiga di dunia berdasarkan pengunjung web sesawang di belakang Facebook dan Myspace.

Berpangkalan di San Francisco, California, Hi5 diasaskan oleh Ramu Yalamanchi pada tahun 2003. Bertahan selama 8 tahun disebakan tempias kejayaan Facebook, Hi5 telah dibeli oleh rangkaian sosial yang lain iaitu Tagged namun nilainya tidak diberitahu.

Namun kini kedua-duanya menjadi milik MeetMe yang dibeli dengan nilai RM232.6 juta.

Mempelajari kegagalan mereka dalam cubaan untuk menubuhkan rangkaian sosial melalui Orkut dan Buzz, Google sekali lagi cuba untuk mencabar Facebook dengan penubuhan Google+.

Disepadukan bersama Gmail, Google+ mencuba pendekatan yang sedikit berbeza terhadap rangkaian sosial berbanding Facebook. Google+ menawarkan pengguna pilihan untuk mengkategorikan rakan-rakan ke dalam "circles".

Namun sekali lagi usaha Google tidak dapat memenangi hati pengguna dan hanya menjadi tambahan kepada rangkaian sosial yang sedia ada walaupun ia direka bentuk semula pada tahun 2015.

Tetapi pengguna tidak terlalu menendang mengenainya dan ia masih menjadi halangan dalam media sosial, walaupun reka bentuk semula pada lewat tahun 2015.

Classmates dilancarkan oleh Randy Conrads  sebagai satu medium untuk berhubung dengan rakan-rakan dari sekolah atau kolej. Kini setelah 22 tahun dilancarkan, ia masih beroperasi dengan tujuan yang sama dengan akses yearbook sekolah-sekolah di seluruh Amerika Syarikat.

Pada tahun 2004, laman sesawang ini telah dibeli oleh United Online dengan harga RM390 juta, namun ia dijual semula tahun 2015 dengan harga RM130 juta.

Kini Classmates beroperasi sebagai sebahagian daripada PeopleConnect yang juga pemilik kepada Intelius.

Juga merupakan antara yang paling popular satu ketika dahulu. mIRC merupakan klien Internet Relay Chat untuk Windows yang dihasilkan pada tahun 1995 oleh seorang pengaturcara komputer British berasal dari Palestin dan Syria iaitu Khaled Mardam-Bey.

Beliau menghasilkan perisian ini pada hujung tahun 1994 dan melancarkan versi pertamanya pada Februari 1995. Khaled berkata beliau menghasilkan mIRC kerana berasakan IRC klien untuk Windows kekurangan ciri-ciri IRC.

mIRC digelar sebagai antara klien IRC untuk Windows yang paling popular dan dimuat turun lebih dari 40 juta kali.  Disebabkan kejayaan mIRC, Khaled memberitahu beliau menjadi popular dan mendapat hasil lumayan.

Pada era 90an, ramai rakyat Malaysia menggunakan aplikasi mIRC untuk bersosial dalam server pelayan seperti Dalnet, Webnet (Webchat), Undernet dan bermacam-macam lagi. Disebabkan zaman sudah berubah, medium IRC tidak lagi mendapat sambutan, namun masih wujud dan masih ada yang menggunakannya.

Kini kebanyakan forum-forum bawah tanah (underground) dan kumpulan penggodam sahaja yang masih menggunakan IRC sebagai medium perkongsian maklumat dan komunikasi. Bagi orang awam, IRC dan aplikasi mIRC sudah tidak relevan lagi di masa kini.


6 Tasik Paling Luas Dan Dalam Di Dunia

Tasik yang dalam membuatkan manusia berimaginasi yang berkemungkinan terdapat harta tertimbus, ikan duyung malah raksaksa. Walaupun pada hari ini kita mempunyai alat berteknologi tinggi untuk mengkaji seperti sonar, kamera kawalan jauh dan kapal selam ini, namun misteri purba ini masih belum terjawab.

Kali ini iluminasi.com kongsikan antara 6 tasik air tawar yang paling luas dan dalam atas muka bumi ini.

Tasik Nyasa yang juga dikenali sebagai Tasik Malawi merupakan sebuah tasik yang panjang dan sempit di sepanjang sempadan di antara Mozambique, Tanzania dan Malawi dengan panjang 560 kilometer. Ia mempunyai biodiversiti yang sangat luar biasa disebabkan oleh kedalaman, panjang dan juga suhu lapisan batu yang mewujudkan beberapa persekitaran yang sangat berbeza.

Dilaporkan hampir 1,000 spesis ikan di dalam tasik ini yang merupakan 15% daripada jumlah spesis ikan air tawar di dunia. Sebahagian besar daripada spesis ini merupakan keluarga cichlid.

Tasik yang dikenali sebagai O'Higgins di Chile dan San Martin di Argentina terletak di kawasan yang mempunyai penduduk yang rendah di Patagonian Andes di benua Amerika Selatan. Ia merupakan tasik yang paling kurang dikenali dalam senarai ini.

Ia mempunyai dua nama kerana berada di atas sempadan Chile dan Argentina dan airnya mengalir dari Glasier O'Higgins dari arah barat. Batu kapur yang terdapat dalam tasik ini memberikan warna biru laut.

Tasik Vostok yang terletak di Antartika ini adalah sangat unik di antara tasik-tasik lain dalam senarai ini kerana ia tertanam dibawah ais sedalam 4 kilometer. Ia juga merupakan tasik subglasial (tasik bawah glasier) paling besar di dunia. Air dikatakan mengambil masa beribu tahun untuk melepasi tasik ini.

Sejak tahun 1970, para saintis mengesyaki terdapat kehadiran jumlah air tawar yang sangat tinggi di bawah ais ini. Namun pada tahun 1996, saintis dari British dan Rusia berjaya menentukan jumlah sebenar air tawar tersebut menggunakan radar menembusi ais.

Aktiviti dan kehidupan dalam tasik ini menjadi misteri kerana tiada cara untuk mengumpulkan sampel dan tiada cara untuk memasukkan sensor ke dalam ais tersebut.

Namun, pada tahun 2012, sekumpulan saintis berjaya menggerudi sehingga ke dasar tasik ini dan kajian terhadap sampel yang diambil membutikan terdapat banyak kehidupan bakteria yang baru dalam tasik ini.

Terletak di antara Pergunungan Caucasus dan padang rumput Asia Tengah, Laut Kaspia adalah kawasan takungan air yang paling besar di duniaa dan juga tasik air masin terbesar di dunia. Ia luas terbentang dengan saiz 1,200 kilometer dari utara ke selatan dan mempunyai kelebaran 320 kilometer.

Tasik ini dikelilingi beberapa buah negara termasuklah Iran, Rusia, Turkmenistan, Azerbaijan dan Kazakhstan. Bahagian utara tasik ini adalah sangat cetek dengan purata kedalaman kira-kira 6 meter, namun bahagian paling selatan tasik ini berkedalaman kira-kira 300 meter.

Laut Kaspia memainkan peranan penting dalam menjadi sumber ekonomi bagi negara-negara ini melalui penangkapan ikan komersial dan pelancongan. Sumber minyak dan gas asli juga diesktrak dari laut ini melalui pelantar luar pesisir.

Tasik Tanganyika adalah yang kedua terdalam dan terbesar di dunia terletak. Ia terletak di Albertine Rift, cawangan barat Rift Afrika Timur, dan dikelilingi oleh lembah bergunung. Tasik ini berada di atas sempadan negara Zambia, Burundi, Tanzani dan Republik Congo.

Seperti Tasik Nyasa, tasik ini agak panjang dan sempit dengan kepelbagaian hidupan yang luar biasa. Sejak Zaman Batu lagi, komuniti manusia yang tinggal di tepi tasik ini meneruskan kelangsungan hidup dengan memancing di sini.

Namun disebabkan aktiviti penangkapan ikan komersial yang diperkenalkan pada tahun 1950an di tasik ini menyumbang kepada masalah penangkapan ikan yang berlebihan sejak beberapa dekad ini.

Dengan jumlah 20% daripada air bersih tidak tercemar di atas muka bumi, Tasik Baikal di Siberia ditabalkan sebagai tasik air tawar paling dalam dan terbesar di dunia. Juga, tasik ini diiktiraf sebagai tasik air tawar tertua di dunia dengan usia di antara 20 hingga 25 juta tahun.

Seperti tasik-tasik lain dalam senarai ini, Baikal merupakan habitat bagi sejumlah besar haiwan dan tumbuhan yang tak dapat ditemui di tempat lain. Antara yang paling paling luar biasa adalah anjing laut Baikal yang juga dikenali sebagai nerpa.

Haiwan ini merupakan satu-satunya spesis anjing laut yang tinggal di habitat air tawar. Masih menjadi misteri bagaimana nenek moyang anjing laut ini sampai ke Tasik Baikal.


Nauru - Dahulunya Negara Terkaya di Dunia, Kini Hidup Dalam Kemiskinan

Mungkin hanya segelintir sahaja daripada kita pernah mengetahui mengenai kewujudan negara Nauru. Ianya merupakan antara negara terkecil di dunia dengan keluasan hanyalah 21 km persegi. Walau bagaimanapun, mungkin tidak ramai yang tahu kisah jatuh bangun negara ini sejak dari dahulu lagi.

Tahukah anda, negara kecil ini suatu ketika dahulu pernah dilabelkan sebagai negara paling kaya di dunia (berdasarkan pendapatan perkapita GDP)?

Populasi di Nauru pada masa kini adalah sekitar 9,600 orang. Kawasan lautnya dan pesisir pantai yang cantik menjadikannya satu destinasi menarik untuk percutian pada satu ketika dahulu. Sekeliling pulau ini yang dipenuhi dengan terumbu karang yang cantik sememangnya syurga bagi mereka yang gemarkan aktiviti menyelam.

Sekitar tahun 1980, negara Nauru mencapai zaman kemuncak kegemilangan apabila aktiviti perlombongan mula mengambil alih aktiviti ekonomi tradisional di pulau kecil ini. Menurut kajian, dianggarkan 2 per 3 daripada keseluruhan kawasan kepulauan ini mengandungi bahan galian yang sangat bernilai.

Antara bahan galian yang boleh diperolehi disini adalah fosfat dan juga bauksit, iaitu sejenis bijih aluminium. Di Malaysia, perlombongan bauksit boleh dilihat di sekitar kawasan Kuantan. Perlombongan secara rakus tanpa pengawasan di Kuantan telah menyebabkan pencemaran alam sekitar yang serius terutamanya di tempat pengumpulan bauksit di pelabuhan Kuantan sehingga ianya digelar "Planet Marikh".

Di Nauru, sumber galian bauksit yang banyak telah menyebabkan banyak syarikat dari luar datang dan melakukan aktiviti perlombongan di kawasan tersebut. Gambar di bawah adalah gambar sebuah kereta mewah Rolls Royce berlatarbelakangkan kawasan bekas perlombongan fosfat yang dipaparkan dalam majalah National Geographic keluaran September 1976.

Sepanjang tahun 1980-an, Nauru telah dinamakan oleh Guinness Book of World Records sebagai negara terkaya di dunia (per kapita GDP). Pada tahun 1995, akhbar New York Times telah menerbitkan sebuah artikel yang mengatakan penduduk Nauru adalah yang terkaya di dunia kerana perlombongan fosfat telah memberikan pendapatan puluhan juta dollar setahun.

Kebanyakan fosfat yang dilombong daripada Nauru kemudiannya akan dieksport ke Australia. Untuk info, Australia mempunyai kedaulatan ke atas Nauru daripada tahun 1947 hinggalah 1966.

Kerana kerakusan aktiviti perlombongan pada ketika itu, maka Nauru pada ketika itu boleh dikatakan kawasan paling tercemar di atas muka bumi. Majoriti penduduk Nauru pada waktu tersebut juga sudah menjangkakan bahawa pada masa akan datang mereka terpaksa meninggalkan pulau tersebut akibat kerakusan aktiviti perlombongan yang memusnahkan alam sekitar.

Kerana kawasan kepulauan ini tidaklah begitu besar, maka setelah beberapa ketika maka sumber galian daripada aktiviti perlombongan ini semakin berkurang sebelum diberhentikan secara terus. Akibatnya, penduduk Nauru yang menikmati kekayaan hasil bumi daripada aktiviti perlombongan ini kembali miskin dan terpaksa mengharapkan bantuan makanan daripada pihak luar.

Kini, Nauru bergantung sepenuhnya kepada negara Australia. Malah, pihak Australia juga bersetuju untuk membayar sejumlah pampasan sebagai ganti rugi kerakusan mereka melalui aktiviti perlombongan di Nauru satu ketika dahulu sehingga menyebabkan kemusnahan alam sekitar yang sangat dahsyat.

Setelah beberapa ketika, aktiviti perlombongan dimulakan semula di Nauru pada tahun 2005 walaupun tidak serancak dahulu. Kajian menunjukkan bahawa Nauru masih mempunyai rizab bahan galian yang dianggarkan boleh dilombong untuk tempoh 30 tahun lagi. Nauru juga kini menjadi lokasi penempatan pelarian yang meminta perlindungan daripada kerajaan Australia.

Rakyat Nauru kini hidup dalam kemiskinan. Kadar pengangguran juga sangat tinggi iaitu 90%. Kejatuhan sistem pendidikannya juga seiring dengan kejatuhan ekonominya. Malah, majoriti penduduknya juga menghadapi masalah kesihatan yang serius antaranya diabetes, obesiti, sakit jantung dan depresi.

Sementara itu, kadar jangka hayat bagi seseeorang penduduk juga sangat rendah, iaitu kira-kira 60 tahun. Hal ini berkait rapat dengan kerakusan aktiviti perlombongan satu ketika dahulu yang telah menyebabkan pelbagai pencemaran yang memberikan kesan buruk kepada kesihatan.

Kemusnahan dan pencemaran tanah juga menyebabkan penduduknya tidak lagi boleh bercucuk tanam seperti sebelum aktiviti perlombongan bermula. Akibatnya, banyak penduduk terpaksa bergantung makanan yang sudah diproses berbandinga sayur-sayuran dan buah-buahan yang segar.